Harz-labour ar Joint français - Wikipedia\nHarz-labour ar Joint français\nEr bloavezhioù 1972 oa bet renet ur stourm hir ha ferv gant micherourien ar Joint français e Sant-Brieg. E-pad eizh sizhun (deus an 13 a viz Meurzh d'an 8 a viz Mae 1972) o doa diskroget diouzh o labour, dezho da c'houlenn-groñs e vije kresket o goproù ha gwellaet o doareoù labour. Ur c'hengred dreistordinal a oa bet stag ouzh Stourm ar Joint français. Menel a ra e speredoù an dud evel unan eus stourmoù sokial pennañ ar bloavezhioù 1970 e Breizh.\nUn izembregerezh stag ouzh ar C'hompagnunezh hollek evit an tredan (CGE) eo ar Joint français. Ul labouradeg a zo gantañ e Sant-Brieg ha hi liammet ouzh ul labouradeg vrasoc'h lec'hiet e Bezons, kostez Pariz. Du-hont e veze kemeret an holl zivizoù a denne d'an embregerezh ha ne oa ket e Breizh. Stourm micherourien Sant-Brieg a zeuas da vezañ arouez ar stourm enep da greizennerezh Pariz eta.\nMaouezed a yae d'ober lod vrasañ ar vicherourien (60 %), kalz a gouerien yaouank divarrek a oa ivez. Izel e veze ar goproù el labouradeg, etre 800 ha 900 lur dre viz evit seizh eurvezh labour ha daou-ugent. Evit an hevelep labour e oa paeet gopridi Sant-Brieg 20 % izeloc'h evit re Bezons.\n1 Diazezadur ar Joint français\n2 An harz-labour : red-an-darvoudoù\n3 Ar c'hengred\n4 Breizh o stourm\n5 Barzhed ha kanerien\nDiazezadur ar Joint françaisAozañ\nAr bloavezhioù 1960 a oa mare an digreizennerezh greantel. Dont a reas e Breizh embregerezhioù e-giz Citroën e Roazhon pe c'hoazh kreizennoù enklaskerezh evel ar Cnet e Lannuon.\nDeuet e oa labouradeg ar Joint français e Sant-Brieg e 1962. Hep mar en doa an embregerezh tennet splet eus e zonedigezh. Ar sikourioù digant ar Stad (fraejoù stummañ, arc'hoproù d'an aveadurioù) a oa manet kuzh d'ar mare-se. Kaoz zo a zek milion a lurioù gant Michel Phlipponneau (sellet ouzh al levrlennadur). Ti-kêr Sant-Brieg en doa astennet ur sammad-brav a wenneien ivez. Un dachenn a eizh devezh-arat warn-ugent a oa bet gwerzhet d'an embregerezh evit 1 santim ar m² (2 500 000 lur a dalvoudegezh) ha kempennet e oa bet anezhi en a-raok (95 000 lur). Disammet oa bet ar Joint français diouzh an aotre-gwerzhañ ha distaol en doa bet war ar fraejoù dour (ouzhpenn ur milion a lurioù). Ret eo ouzhpennañ un arc'hopr a 700 lur dre implij krouet ivez.\nKoulskoude, evit an embregerezh da vezañ prometet mil pemp kant implij nevez ne oa bet krouet nemet ur mil bennak gantañ evelato.\nSoñjal a rae d'ar sindikadoù e denne ar CGE e vad diwar goust ar vicherourien pa oa bet graet pikol-gounidoù ganti diagent.\nAn harz-labour : red-an-darvoudoùAozañ\nEn-dro d'ar bloavezhioù 1970 e oa luskadoù harz-labour e Sant-Brieg : er S.A.B.E.M. hag e Chaffoteaux et Maury da skouer. D'ar mare-se e oa gwan-gwan ar sindikalouriezh e Sant-Brieg petra bennak ma oa un nebeut kreñvlec'hioù micherour e-giz Sambre et Meuse ha Chaffoteaux et Maury. Micherourien ar Joint français ne oa ket batalmerien anezho, koulskoude o deus kaset da benn un hir a stourm pa oant harpet gant un bern tud.\nE miz meurzh 1969 e oa bet un harz-labour er Joint français met ar vicherourien n'o doa tennet gounid ebet diwarnañ. Diskrogoù-labour all a oa bet daou vloaz goude-se gant laboureien ar stal-gweañ, teir sizhun en doa padet an abadenn met c'hwitet oa bet war ar stourm adarre.\n14 a viz C'hwevrer 1972 : kinniget ez eus ur c'haier-klemm d'ar renerezh e Bezons. An azgoulennoù a sell ouzh ar goproù da gentañ penn. Kaoz zo a sevel ar goproù a 70 santim dre eurvezh labour (30 diouto da adpakout ar bloavezh kent).\nMut e chom ar renerezh e-pad ur sizhun. Hag e krog ar varc'hata etre ar vicherourien ha pennoù ar Joint français e Sant-Brieg.\n23 a viz C'hwevrer : stagañ a raer gant an diskrogoù-labour kentañ, ar c'hentañ meeting a vo daou zevezh goude.\n13 a viz Meurzh : harz-labour hollek ha dibaouez, ac'hubet eo al labouradeg gant ar vicherourien.\n14 a viz Meurzh : « Skarzhit eus an uzin hag e varc'hatimp ! » eme an aotrounez Fourt ha Richet o paouez teredek eus Sez ar Joint français e Bezons. « Marc'hatomp hag e skarzhimp eus an uzin ! » a respont an ac'huberien. Loc'het eo koroll ar vouzarded...\n15 a viz Meurzh : al lez-varn a ro urzh da skarzhañ ar vicherourien diouzh al labouradeg.\n17 a viz Meurzh : a-raok ar pellgent eo dilojet ar vicherourien gant ar CRSed, manu militari, e-giz e vez lavaret e latin flour.\n21 a viz Meurzh : 5000 den o tibuniñ er straedoù.\n5 a viz Ebrel : lañset eo an diviz en-dro etre ar bennrenerien hag kannaded ar sindikadoù CFDT ha CGT, e savadur Renerezh-departamant al Labour e tremen an traoù. Emañ ar vicherourien er-maez o c'hortoz e tifoupfe un emglev eus an emvod-se. Tro-dro 5 eur zo ur respont : ar renerien a ginnig 3,5 % a gresk evit ar goproù e-lec'h 3 % raktreset...reuzeudik hervez ar vicherourien, aloubiñ a reont sal ar gaozeadennoù. Goude ur pennad e adkrog an diviz. En aner. Aloubet eo ar sal en-dro. Padout a raio betek antronoz. Diouzh beure eo erruet ar CRSed diwar urzh ar prefed, lezel a reer ar renerien da vont kuit, war bromesa e c'hellor adkregiñ gant an divizoù emberr. Met bec'h a sav gant ar CRSed hag ar vicherourien chomet war al lec'h, gloazet zo tud.\nAn abadenn-se a lak da cheñch live ar stourm. An diskrog-labour a dap brud e Breizh a-bezh hag e bro-C'hall. War greñvaat e ya ar c'hengred gant-se.\n18 a viz Ebrel : 10 000 den o vanifestiñ e kêr Sant-Brieg.\nE-kerzh pemzektez diwezhañ miz Ebrel e teu da vezañ ar Joint français afer ar gouarnamant. Ar c'hinnigoù graet gant ministrerezh al labour na zisoc'hont war netra.\n3 a viz Mae : ur vanifestadeg all a vod 6000 den, un diskan nevez zo bet savet : « Au Joint Français, au Joint Français/Les ouvriers bretons disent merde au patron... »\n5 a viz Mae : kregiñ a reer gant an divizoù en-dro e prefeti Sant-Brieg. Emglev a zo evit kreskiñ an arc'hoproù hag izelaat an amzer labour. En em glevout a reer ivez evit kreskiñ a 45 santim ar gopr dre eurvezh e-lec'h 70 santim goulennet gant ar vicherourien.\nD'an 8 a viz Mae e voe divizet lakaat un termen d'ar stourm dre ur votadeg dre baperioù-kuzh (641 evit, 191 enep). An deiz war-lerc'h e adkrog ar vicherourien gant o labour.\nUr c'hengred dreistordinal zo bet tro-dro da stourm ar Joint français. E Breizh hag e Bro-C'hall zo bet kalz a dud o reiñ arc'hant da sikour ar vicherourien. Ti-kêr Sant-brieg en doa votet ur yalc'had evit an harzlabourerien. Al labourerien-douar a gase peadra da vouetañ an dud hag o familhoù. Ar vicherourien all, ar genwerzherien, ar gelennerien, a oa kazel-ha-kazel gant stourmerien ar Joint français. Bez zo bet beleien, luskadoù ar yaouankizoù kristen o harpañ ivez. Savet zo bet kalzig a vodadoù skoazell evit dastum arc'hant, e-pad devezhioù diwezhañ ar stourm e oa unan war sevel e Pariz zoken ! Ar strolladoù politikel hag ar sindikadoù o doa aozet manifestadegoù, prezegennoù, hag all. Met ar pep efedusañ evit dastum arc'hant a oa aozañ sonadegoù, festoù-noz. Kalzig a arzourien o doa harpet ar vicherourien, e-korf ar gouel « Six heures pour le Joint français » da skouer : Kerjuhel, Gilles Servat, Paco Ibañez, Glenmor, Leni Escudero, François Budet, Serge Kerguiduff, Tri yann.\nBreizh o stourmAozañ\nA-feur ma yae ar stourm war-raok e teuas da vezañ stourm ar Joint français hini Breizh a-bezh. Al lugan « Joint français combat de tous les Bretons » embannet gant an UDB da gentañ a voe adkemeret gant ar strolladoù all da-c'houde. Kudennoù ar Joint a oa re an digreizennerezh greantel e Breizh. Lakaet e veze war wel korvoerezh an dorn-labour gant embregerezhioù bras e-maez eus Breizh. Keal an drevadennerezh a voe implijtet er bloavezhioù-se gant an UDB, ar CFDT, ar PSU. D'ar mare-se ivez e veze gwelet ar gwenn-ha-du o strakal en avel kichen-ha-kichen gant ar banniel ruz pa oa berzet gant ar CGT koulz hag ar CFDT e-pad manifestadegoù miz Mae/Even 68. Ar gwenn-ha-du a voe liammet muioc'h-mui gant mennozhioù an tu-kleiz e-kerzh ar bloavezhioù 70 pa heulie an holl stourmoù poblel.\nBarzhed ha kanerienAozañ\nForzhik kanaouennoù ha barzhonegoù a zo bet savet diwar stourm ar Joint français. Lod anezho a oa kalz brud warno en o amzer.\nE kêr Sant Brieg mil micherour gant Yann-Bêr Piriou\nGavotte du Joint gant Youenn Gwernig\nLa Grève du Joint Français gant Gilles Servat\nLe sort du paysan gant Gweltaz ar Fur\nAn holl ditouroù a ya d'ober ar pennad a-us a c'haller o c'havout en dielloù-mañ :\nCAPDEVIELLE (J), DUPOIRIER (E), LORANT (G), La grève du Joint français. Les incidences politiques d'un conflit social, Presses FNSS, 1975.\nDUCLOS (P), La grève du Joint français in ArMen n°38, octobre 1991, p. 10-23.\nGUIHENEUF (S), 1972. Le Joint Français en grève in Le Télégramme 23/03/2008.\nPERIDY (C), 1972. La révolte victorieuse des O.S. Du Joint Français in Le Télégramme 27/12/1998.\nPHLIPPONNEAU (M), Au Joint français, les ouvriers bretons, PUB, 1972.\nLE TACON (J-L), Voici la colère bretonne-grève du joint français (1h02), 1972.\n↑ 1,0 ha1,1 Zancarini-Fournel, Michelle (2016). "Le moment 68", Les luttes et les rêves (in french). Paris : Éditions La Découverte. 995 p. ISBN 9782355220883.\nAdtapet diwar « https://br.wikipedia.org/w/index.php?title=Harz-labour_ar_Joint_français&oldid=1773456 »\nDernière modification le 22 Her 2017, à 14:27\nKemmoù diwezhañ degaset d'ar bajenn-mañ d'an 22 Her 2017, da 14:27.


Kredo - Wikipedia\n(Adkaset eus Credo)\nAr Gredo pe ar C'hredo zo pedenn diazez an holl Ilizoù kristen ; un disklêriadur an hini eo hag a zibun holl velladoù ar feiz kristen. Ar « Simbol » a vez graet eus an disklêriadur-se.\nKredo brezhonek 1912, e Bue ar Zent savet gant Yann-Vari Perrot, ha lakaet e yezh Treger gant Erwan ar Moal (1912, pajenn 940).\nE gregach eo bet savet da gentañ e-giz : Πιστεύομεν εἰς ἕνα Θεὸν, Pisteuomen eis hena theon. Lakaet goude e latin e-giz : Credo in unum Deum (Krediñ a ran en un Doue hepken) ha diwezatoc'h c'hoazh e yezhoù pep pobl. Ar stumm latin a zo chomet en implij en Iliz roman betek kreiz an 20vet kantved. Dre se eo chomet brudet an anv « Credo » betek bezañ implijet en ur ster ledan gant meur a yezh.\n1 Daou stumm\n2 E brezhoneg\n2.1 Simbol Nikaea-Kergustentin\n2.2 Simbol an Ebestel\nA-viskoazh e ouie an Iliz ober gant daou stumm eus ar C'hredo, ur stumm hir hag ur stumm « skañvaet », aesoc'h da zeskiñ dre 'n eñvor .\nKantikoù Kemper ha Leon. 1949. Goloenn 1\nKantikoù Kemper ha Leon. 1949. Kredo-12-13\nAn eil a zo ar stumm bet termenet gant Senedoù-Iliz Nikeia (325) ha Kergustentin (381). Kregiñ a ra e latin gant Credo in unum Deum. N'eus ket ken pell zo, en ilizoù katolik, e veze kanet d'ar Sul ha d'an deizioù gouel e-pad an oferenn-bred. Dont a rae war-lerc'h al lennadennoù eus an Ebestel, hag an Aviel, ha sarmon ar beleg (« homelienn » a lârer bremañ) e-giz un asant d'ar pezh a oa bet klevet. Kanet e veze a-bouez-penn gant an ilizad a-bezh, aliesañ war an ton bet savet er 17vet kantved gant Henry Du Mont (1610-1684) : en ur mod dic'hortoz, Iliz Roma a zifenne c'hoari an ograoù e-pad ar C'hredo ha ne vo ket kavet er muzik klasel ur C'hredo heuilhet gant ur benveg bennak (war-bouez unanig gant Vivaldi).\nKen kozh all eo egile, aesoc'h evit pedennoù ar pemdez. En Iliz katolik eo deuet da vezañ reol abaoe ar C'hatekiz roman embannet e 1566, da-heul Sened-Iliz Trento. Ar memes melladoù a vez kavet evel e Simbol Nikaea-Kergustentin berraet o stumm ; da skouer, kregiñ a ra gant Credo in Deum (hep unum). A se an droienn c'hallek « le je-crois-en-Dieu ». Evit ober an diforc'h gant ar stumm hir e vez graet ouzh hemañ Simbol an Ebestel.\nMe a gred en un Doue hepken\nAn Tad hollc'halloudek, krouer an neñv hag an douar\nKement a weler ha kement na weler ket\nHag en un Aotrou hepken, Jezuz-Krist\nMab unganet da Zoue\nEus an Tad eo ganet a-raok an holl gantvedoù\nDoue eus Doue, sklêrijenn eus sklêrijenn\nDoue gwirion eus Doue gwirion\nGanet ha n'eo ket graet, kennatur gant an Tad\nHa drezañ eo bet graet pep tra\nEvidomp-ni an dud, hag evit hor silvidigezh,\nEo bet diskennet eus an neñv\nHa korf e-neus kemeret, dre nerzh ar Spered Santel\nEus ar werc'hez Vari ha den eo deut da vezañ\nEvidomp ivez staget ouzh ar groaz\nE-neus gouzañvet dindan Poñs-Pilat\nHag er bez eo bet lakaet\nD'an trede deiz eo savet a varo da veo\nHervez ar Skritur Sakr\nPignet d'an neñv, emañ azezet en tu dehou d'an Tad\nHag adarre e teuio gant gloar\nDa varn ar re veo hag ar re varo\nHa ne vo fin ebet d'e rouantelezh\nMe a gred er Spered-Santel\nA zo buhez hag a ro buhez\nA zeu eus an Tad hag eus ar Mab\nPar d'an Tad ha d'ar Mab, eo adoret hag enoret\nHa komzet e-neus dre ar Brofeted\nMe a gred en Iliz a zo unan, santel, katolik hag abostolek\nAnzav a ran ez eus ur vadeziant hepken\nEvit pardon ar pec'hedoù\nHa gortoz a ran adsav ar re varo da veo\nHa buhez ar bed da zont\nEskopti Kemper a ginnig un eilstumm tost a-walc'h  e liamm gant al Leor Overenn (Minihi Levenez), skrivet e doare « skolveuriek » ; a se n'eo ket bet asantet gant Rom peogwir n'helle ket bet implijet gant an holl vrezhonegerien gatolik. A-hervez eo bet lakaet e peurunvan abaoe gant bennozh Rom ar wech-mañ.\nSimbol an EbestelAozañ\nHemañ a gaver war ar skeudennoù a-us, o tont eus Bue ar Zent Yann Vari Perrot (1912) pe nevesoc'h eus al levrig Kantikou Brezonek Eskopti Kemper ha Leon (1949).\n↑ Ger benel e Geriadur istorel ar brezhoneg.\n↑ Ger gourel pe benel e Geriadur ar brezhoneg a-vremañ.\n↑ S.o. Nicole Lemaître et alii, Dictionnaire culturel du christianisme, Cerf-Nathan 1994, s.v. Concile, Credo, Symbole.\nAdtapet diwar « https://br.wikipedia.org/w/index.php?title=Kredo&oldid=1780990 »\nDernière modification le 13 Gen 2018, à 17:50\nKemmoù diwezhañ degaset d'ar bajenn-mañ d'an 13 Gen 2018, da 17:50.


Kartenn rouedad - Wikipedia\nE-barzh un urzhiataer e vez ar roadennoù o redek dindan stumm bitoù e vezer o skeudenniñ gant 0 pe 1. Treuzfurmet e vez al liveoù-se gant ur gartenn rouedad e arhentoù ("signals") e vo tu treuzdougen anezhe hag o zreuzkas a-ziabarzh an urzhiataer. Redek a ra an arhentoù-se gant skoroù treuzkas (funioù, rouedad hep fun).\nKartenn rouedad da varc'hañ e-barzh un drobarzhell voullañ (ur c'hennasker RJ45 ha BNC ouzh he zalbenn\nWar live 1 (alvezel) ar patrom OSI eo e vez o labourat ur gartenn rouedad evit an treuzfurmiñ hag an treuzkas.\n1 Despizadur ar gartenn rouedad\n2 He aroueziadurioù\n3 An diazezañ e-barzh un urzhiataer\n4 Ar c'hennaskerioù diavaezh\n5 An aroueziadurioù mezoniel\nDespizadur ar gartenn rouedadAozañ\nAn etrefas etre an urzhiataer hag ar skor treuzkas eo ar gartenn rouedad un amredad elektronek anezhi. Ur reoler a vez kenstaget enni da dreuzfeurmiñ ar roadennoù a-stur da roadennoù a-steud. Meur a seurt kartenn rouedad a zo hervez rizh ar rouedad e vez kennasket ar gartenn outañ. E-giz-se e vez graet :\nKartenn Ethernet evit ur gartenn rouedad oc'h aveiñ ur rouedad rizh Ethernet,\nKartenn Token Ring evit ur gartenn rouedad oc'h aveiñ ur rouedad rizh Token Ring,\nKartenn FDDI evit ur gartenn rouedad oc'h aveiñ ur rouedad rizh FDDI, da lavaret eo ur gartenn en araez da geweriañ an arhentoù treuzkaset gant luc'hedañvoù.\nPep kartenn rouedad ez'eus un enneg alvezel ("un hardware address") dezhi. Graet 'vez enneg MAC gantañ ivez. Unel rik eo enneg alvezel ur gartenn rouedad da anavezout pep hini anezhe (pe ivez pep trobarzhell) war ar rouedadoù.\nDezverket e vez ivez ur gartenn rouedad gant he doare da vezañ luget e-barzh an ardivinkoù (an urzhiaraerioù dreist-holl).\nArouezet eo ur gartenn rouedad gant an tizh treankañ e c'hell ober gantañ da dreuzkas ar roadennoù. An tizh treankañ a rank bezañ azasaet ouzh an tizh treankañ implijet gant ar skoroù treuzkas hag hollad an aveadurioù war ar rouedad (tolper, routaer, ...). Da skouer : 100 Mbde (Mega bit dre eilenn) evit ur gartenn rouedad kennasket ouzh ur rouedad Ethernet a vez oc'h ober gant ur funiegezh "re wedennet" (RJ45).\nArventennoù ("parameters") he deus ur gartenn rouedad ouzhpenn e c'heller kefluniañ anezhe.\nAn diazezañ e-barzh un urzhiataerAozañ\nDiazezet e vez ur gartenn rouedad e-barzh un urzhiataer war ur c'hennasker ereet ouzh ur bus. Kennasket e vezont ouzh busoù EISA (Extended Industry Standard Architecture) hag a zo o tont da vezañ diamzeret bremañ pe busoù PCI (Peripheral Component Interconnect). Gant an urzhiataerioù hezoug e vez arveret ur bus all : ar PCMCIA (Personal Computer Memory Card International Association) pe PC Card da lugañ outañ amredadoù a-vent gant ur gartenn-gred.\nArventennoù kefluniañ ("configuration parameters") o deus ar c'hartennoù rouedad a servij da gehentiñ gant an urzhiataer evel an holl gartennoù askouezh : ar spanoù pe IRQ (Interrupt ReQuest), en ennegoù enankañ/ec'hankañ, an enneg memor hag ar sanell DMA (Direct Memory Access).\nAr c'hennaskerioù diavaezhAozañ\nMeur a hini a zo hervez an adeiladezh periantel (an dafar) implijet :\n> RJ45 evit ar skoroù re wedennet (ar re ar muiañ arveret bremañ).\n> BNC (British Naval Connector) evit ar funioù kevahel.\n> DB9 evit ul c'hennaskañ Token Ring.\n> ST evit lugañ ul luc'hedañv.\n> MIC evit ur c'hennasker FDDI.\nMeur a gennasker a c'hell kinnig ur gartenn rouedad a-gevred ganti (RJ45 ha BNC da skouer). Ur gartenn "kombo" e c'heller ober anezhi neuze.\nAn aroueziadurioù mezonielAozañ\nHervez ar c'homenad implijet e vo roet un enneg mezoniel (pe un enneg rouedad) "d'ar gartenn" (hogen e vefe lavaret kentoc'h e vefe roet un enneg mezoniel d'an drobarzhell war ar rouedad ! Ar gartenn rouedad hag ar c'homenad ne labour ket war an hevelep live OSI). Ma ve implijet ar c'homenad kehentiñ TCP/IP war ar rouedad da skouer e vo roet un enneg IP d'an drobarzhell hag a vo unel war ar rouedad (hogen an enneg-se a c'hellfe bezañ arveret war ur rouedad-all. Arabat faziañ etre an enneg alvezel roet pa vez kenderc'het ar gartenn hag unel war an holl rouedadoù hag an enneg mezoniel e roer pa luger un drobarzhell pe un urzhiataer ouzh ur rouedad).\nA-hend-all hag evel evit an holl gartennoù askouezh hag an drobarzhelloù e vez arveret ur stur meziantel da zewezhiañ ar c'homenadoù kehentiñ implijet ha da skoazellañ da arventennañ ar gartenn pa vez-hi diazezet e-barzh ar stael (ar post).\nAr sturioù-se a ra gant daou bennaenn a oa bet krouet : 1) da lakaat ar c'hartennoù rouedad d'ober gant ur c'homenad roet (IPX pe IP da skouer) ha 2) evit ur gartenn rouedad roet da vezañ ereet gant meur a gomenad. An NDIS (Network Device Interface Specification) ha an ODI (Open Data Interface) eo ar pennaennoù-se ; an hini gentañ a oa bet danzeet gant Microsoft ha 3Com hag an eil gant Novell hag Apple. Hervez ur reizhad korvoiñ rouedad eo e vez dibabet ur bennaenn pe unan-all neuze.\nUr c'hetal kehentiñ eo e tespiz an NDIS etre al live a-is MAC hag an azasaer rouedad.\nAdtapet diwar « https://br.wikipedia.org/w/index.php?title=Kartenn_rouedad&oldid=1459852 »\nDernière modification le 4 Ebr 2013, à 03:20\nKemmoù diwezhañ degaset d'ar bajenn-mañ d'an 4 Ebr 2013, da 03:20.


GALV ! Ezhomm hor bo SIKOUR tud. - KEAV\nEmañ KEAV o klask tud a-youl vat evit reiñ un tamm skoazell evit labourioù a-bep seurt : servijoù ar gegin (ne vez ket fardet boued war al lec'h, aztommet e vez nemetken), hag un nebeud servijoù all er savadurioù, e-pad ar staj-hañv a vo dalc'het e Kastellin eus an 10 d'ar 16 hag/pe eus an 17 betek an 23 a viz Gouere.\nBod ha boued war al lec'h ho po evel-just ha kentelioù diouzh ma voc'h dieub.\nUr sizhunvezh buhez a-stroll, e brezhoneg penn da benn, gant kalz a blijadur !\nTrugarez vras deoc'h.


Ur pezh mell kreñvlec'h war ribl an Trev\nE Bro-Dreger, a-us aber an Trev, emañ kastell ar Roc'h-Ugu. Daou stumm disheñvel a ziskouez d'an dud : diouzh un tu emañ an tal a-raok, meur a doull-dor pe a doull-prenestr outañ, ha diouzh an tu a-dreñv un tres rust. Gant ar gwel kaer war an draonienn en he fezh avat e vezer bamet ar muiañ.\nA-viskoazh eo bet al lec'h m'emañ ar Roc'h-Ugu, war valir a-us ur gildroenn gev eus ar stêr, ul lec'h eveshaat a-zoare. Er 15vet kantved e lakaas Katell Trogindi sevel ar c'hastell a weler bremañ c'hoazh, el lec'h ma oa bet savet ur c'hastell kreñv en 11vet kantved a zo chomet un toullad mogerioù-kreñv war e lerc'h. It da vale er park, da gantren e liorzh al louzeier ha kemerit Hentig ar Sav-heol. Pa viot en em gavet war ar beg, digorit bras ho taoulagad ! Sebezet e viot gant ar gwel meur ho po war ar c'hornad.\n“Venezia vihan Bro-Dreger”\nUn toullad kilometroù ac'hano emañ Pontrev (“ar pont war an Trev”), unan eus an 22 a gêrioù bihan neuziet-kaer e Breizh. Savet eo bet war bord an dour, gant-se e vez graet “Venezia vihan Bro-Dreger” outi en ur mod sichant. Evit ober anaoudegezh ganti n'eus ket gwelloc'h eget mont da bourmen war an Trev. Gallout a reer bizitañ an 50 stêr-gannañ a zo er gêr e bourzh ur bark, etre an nevezamzer hag an diskar-amzer.\nHe zreid en dour\nGwechall e oa Pontrev ul lec'h tremenerezh a bouez, ur porzh ma veze eskemmoù etre an Argoad hag an Arvor. Eno e veze kavet goredoù niverus evit pesketa silioù pe eoged, milinoù-bleud pe milinoù-paper. Ken kaer ha gwechall eo chomet ar gêr neuziet-kaer-se en deiz a hiziv. Kemerit straed pavezet Sant Erwan. Mont a ra eus plasenn Erwan an Troker betek plasenn ar Frankiz.\nAze emañ bepred !\nEn 11vet ha 12vet kantved e voe savet dek kreñvlec'h war ribloù aber an Trev. Hiziv an deiz ne chom anezho nemet kastell ar Roc'h-Ugu !


Kastell Charlottenburg - Wikipedia\nKastell Charlottenburg (Schloss Charlottenburg en alamaneg) a zo ur c'hastell lec'hiet e karter Charlottenburg e Berlin. Palez brasañ Berlin eo.\nTalbenn kastell Charlottenburg\nAr c'hastell e 2007, da vare Fest ar Gouloù\n2.1 Schinkel-Pavillon (Neuer Pavillon)\n2.2 Ar Gwelva\n2.3 Ar C'hañvdi\nE 1695 e voe kroget d'e sevel. Lietzenburg e oa anv al lec'h d'ar mare-se. Ur palez barok eo, ijinet gant Nering. Urzhiet e voe gant ar rouanez Sophie Charlotte von Hannover, gwreg Friedrich Iañ Prusia, hag eñ priñs-dilenner Brandeburg. D'ar mare-se e oa bet aozet ar c'hastell evel un ti-annez da dremen an hañv (Sommerhaus). Met goude ma voe anvet Friedrich da roue Prusia e 1701 e voe kresket ar savadur dindan renerezh an tisavour Eosander von Göthe. Goude marv e wreg e 1705 e tibabas ar roue an anv Charlottenburg d'hec'h enoriñ. Labourioù a voe etre 1709 ha 1712 : tourelloù hag an Ti-Orañjez a voe ouzhpennet.\nEr c'hastell ez eus ur sal anvet ar gambr goularz (Bernsteinzimmer), peogwir eo kinklet ar mogerioù anezhi gant panelloù goularz, hag a-wechoù e vez lavaret ez eo eizhvet burzhud ar bed. Dont a ra ar mennozh eus Danzig ha Königsberg, ma voe savet ar steuñvioù etre 1701 ha 1709 gant Gottfried Wolffram, Schacht hag Ernst Gottfried Turau. Savet e voe ar sal diwar urzhioù Andreas Schlüter.\nPa varvas Friedrich Iañ e 1713 e voe perc'hennet ar c'hastell gant ar roue Friedrich Wilhelm Iañ Prusia. E 1716 e profas ar gambr goularz d'an tsar Pêr Gentañ. Goude e varv e 1740 e c'houlennas ar roue nevez Friedrich II Prusia digant Knobelsdorff sevel ur gazel nevez. Goude-se ez eas aliesoc'h Friedrich da gastell Sanssouci, a zo e Potsdam, hag e tilezas Charlottenburg.\nDindan ren e niz Friedrich Wilhelm II Prusia (1744-1797) e voe ouzhpennet savadurioù all : gant Langhans e voe savet an Ti-Orañjez bihan, ar Gwelva hag ar c'hoariva (1790). Ar roue a c'houlennas ivez ma vije adkinklet ha kempennet salioù nevez, evit ma c'hallje chom er c'hastell e-pad ar goañv (Winterkammern). Rouaned Prusia a chomas e Charlottenburg betek dibenn ren Friedrich Wilhelm IV. Pa varvas e 1861 e voe dilezet ar c'hastell, ha broadelet.\nOuzh pondalez ar c'hastell e voe embannet krouidigezh Republik Weimar d'an 9 a viz Du 1918.\nLiorzhoù kastell Charlottenburg\nA-drugarez d'he c'henitervez Liselotte von der Pfalz he doa ar rouanez Sophie Charlotte von Hannover dizoloet al liorzhoù bet aozet gant André Le Nôtre e Frañs, ha plijet-bras e oa bet. Siméon Godeau e voe savet park Charlottenburg e 1697, diwar reolennoù strizh al liorzhoù mod gall. E penn-kentañ an XIXvet kantved e voe adstummet al liorzhoù er mod saoz gant Peter Joseph Lenné. Distrujet penn-da-benn e voe ar park e-pad bombezadegoù an Eil Brezel-Bed, ha pa voe adsavet e voe miret ar mod gall en e greiz, padal ez eo ar mod saoz a zo bet implijet tro-dro.\nSchinkel-Pavillon (Neuer Pavillon)Aozañ\nStumm an ti-annez hañv-se a zo diazezet war hini kenkiz Chiatamone, ma chomas Friedrich-Wilhelm III. Ken entanet e oa bet ken e roas skouer ar c'henkiz italian da Schinkel. Diabarzh ar savadur a zo arouezius eus al luskad Biedermeier, hag a voe a-bouez en Alamagn e penn-kentañ an XIXvet kantved : diginkl, pleustrek hag uvel eo. Un testeni eus an arzoù da vare Friedrich Wilhelm III eo ivez : pezhioù-arrebeuri ha traoù eus ar mare-se agaver ennañ, hag ivez livadurioù gant Schinkel ha gant Caspar David Friedrich.\nAr Gwelva (1789-1790) a voe treset gant Carl Gotthard Langhans. Ti te Friedrich Wilhelm II e voe. Ennañ ec'h aozee emvodoù hudsperedouriezh. Eeun eo talbenn ar savadur : n'eo ket ur savadur rococo, met unan nevez klasel. Er Gwelva emañ mirdi Labouradeg porselen ar roue, ma tizoloer istor porselen Berlin en XVIIIvet ha XIXvet kantved.\nPlijet-bras e oa ar rouanez Luise von Mecklenburg-Strelitz gant Charlottenburg. Pa varvas e tivizas he gwaz Friedrich Wilhelm III Prusia, lakaat sevel ur c'hañvdi eno. Savet e voe e 1810 gant Heinrich Gentz, diwar ur raktres gant Schinkel. Meur a wech e voe kresket, da zegemer izili all ar familh Hohenzollern. Bez ar rouanez a zo savet gant marbr Carrara, ha savet e voe gant Christian Daniel Rauch.\nAr c'hastell e 1943\nBez ar rouanez Luise\nKalz a zistruj a voe e-pad an Eil Brezel-Bed, hag adsavet e voe ar c'hastell goude 1945. Echuiñ a reas al labourioù e 1966. Ennañ e kaver ivez ur mirdi gouestlet d'ar ragistor ha d'ar c'hentistor. Etre 2004 ha penn-kentañ 2006 edo prezidant Alamagn o chom ennañ, peogwir e oa labourioù e kastell Bellevue.\nKastell Charlottenburg war lec'hienn Diazezadur Palezioù ha Liorzhoù Prusia\nKastell Charlottenburg war lec'hienn Berlin en ligne\nAdtapet diwar « https://br.wikipedia.org/w/index.php?title=Kastell_Charlottenburg&oldid=1861825 »


dont a-benn da ober un dra bennak - Wikeriadur\ndont a-benn da ober un dra bennak\nEus dont a-benn hag ober un dra bennak\ndont a-benn da ober un dra bennak /Distagadur ?/\nSeveniñ ar pezh a oa bet raktreset, tizhout e bal\nOber a rafe ar vicher-se betek kaout e leve... ma teu a-benn da vevañ betek an deiz-se. — (Vefa de Bellaing, Ar peskig ruz, Al Liamm niv. 178, Gwengolo-Here 1976, p. 310.)\nN'ouzon ket ! ha biken ne zeuin a-benn da c'houzout kement-se, kent ne vin adarre, kwita mammig, tal ouzh tal ganeoc'h ? — (Jarl Priel, Va Zammig Buhez, Al Liamm, 1954, p. 45.)\n..., ha na oamp deut morse a-benn da c'houzout skoed piv e oa. — (Pêr Denez, Glas evel daoulagad c'hlas na oant ket ma re, Al Liamm, 1979, p. 18.)\nBez gwenn ha flamm e ziavaez, ha brein e ziabarzh : dont a ra a-benn da wiskañ hetus ar Pec'hed Hudur ! — (Youenn Drezen, Sizhun ar Breur Arturo, Al Liamm, 1971, p. 17.)\n"Mar deo deut Reune Penneg da gerc'hat ac'hanout a-greiz an noz eo dre m'eo deut a-benn da gaout aotre e dad hag e vamm, hag e fell dezhañ skeiñ war an tomm. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 95.)\n[...], an daou vloaz kentañ, e voe dister ar c'hounidegezh ha ne zeujomp a-benn nemet da gaout hor boued. — (Daniel Defoe, lakaet e brezhoneg gant Yeun ar Gow, Abrobin, Al Liamm, 1964, p. 13.)\nN'on deut a-benn da gompren da vat an dra-se nemet war va gwele ospital er miz diwezhañ, ... — (Abeozen, Pirc'hirin Kala-Goañv, Al Liamm, eil emb. 1986, p. 22.)\nHa pa gomzfen ac'hann da warc’hoazh ar beure ne c’hallfen ket dont a-benn da laret holl. — (Fañch an Uhel, Kontadennoù ar Bobl/1, Al Liamm, 1984, p. 30.)\n— Mes penaos e fell deoc'h e teufen a-benn d'hen lazhañ, Priñsez, pa nij kuit kerkent ha ma wel ac'hanon ? — (Fañch an Uhel, Kontadennoù ar Bobl/1, Al Liamm, 1984, p. 20.)\nNe oa ket deuet a-benn da lazhañ ar paotrig-se. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 17.)\nLiv an deiz zoken a seblante kaout poan o treuziñ gwerennoù ur prenestr, outañ stalafioù ha na oa ket deuet a-benn da serriñ en derc'hent. — (Roparz Hemon, Ho kervel a rin en noz ha marvailhoù all, Al Liamm, 1970, p. 17.)\nDre boan hag a-nebeudoù e teuas a-benn, gant harp ar porzhier, da vountañ ar glemmerien er-maez eus ar sal-guzul [...]. — (Goulc'han Kervella, Brezel ar Rigadell, Al Liamm, 1994, p. 19.)\n— [...]. Mar ne zeuez ket a-benn da brouiñ da damalloù e-keñver va mamm, da vamm-te an hini eo a vo losket ; ha te, mic'hiek, war un dro ganti. — (Langleiz, Romant ar Roue Arzhur/levrenn I : Marzhin, Al Liamm, 1975, p. 24.)\n[...] ; diwar neuze den ne zeuas a-benn d'ober tra gant ar vrigadenn-se na dalveze ket, emezo, ul louf-bleiz ha dalc'hmat o klemm pe o tamall. — (Jarl Priel, Amañ hag Ahont, Al Liamm, 1957, p. 29.)\n« Biken ne c'hellin dont a-benn da heñchañ ar vag pounner-mañ ; nann biken. » — (Jakez Riou, An Ti Satanazet, Skridoù Breizh, 1944, p. 95.)\nDont a ra a-benn da dapout an evnig. — (Fañch an Uhel, Kontadennoù ar Bobl/3, Al Liamm, 1988, p. 137.)\ngalleg : parvenir à faire quelque chose (fr) , réussir à faire quelque chose (fr)\nAdtapet diwar « https://br.wiktionary.org/w/index.php?title=dont_a-benn_da_ober_un_dra_bennak&oldid=272173 »\nKemmoù diwezhañ degaset d'ar bajenn-mañ d'an 12 Mez 2018, da 16:02.


bannenn-dreset polis | Korn an dudi\nPosts Tagged ‘bannenn-dreset polis’\nPosted: 20 Meurzh 2014 in Bannoù-treset\nTikedennoù:bannenn-dreset polis, manga, manga polis\nLa tour fantôme, 1, gant Taro Nogizaka (istor ha tresadennoù) a zo levrenn gentañ ur stirad manga. 7 a zo hiziv e Bro Japan met n’eo ket echu an istor c’hoazh.\nNe dro ket mat-tre ar bed gant Amano Taichi. Chom a ra er gêr an devezh ‘pad, betek ma rankfe kavout un diskoulm evit gounit arc’hant goude ma vije deuet ar berc’hennez da c’hourdrouz anezhañ d’e skarzhañ ma ne baefe ket ar feurm buan. Adkavout a ra Amano ur vignonez lise dre zegouezh. Evit brabañsat e lâr dezhi e vo pinvidik a-benn nebeut dre ma c’hortoz un hêrezh. Un den yaouank, bet klevet kement-se dre zegouezh, a ginnig da Amano klask gantañ un teñzor, a vije kuzhet en un tour, satanazet a-hervezh goude ma vije bet muntret enni ur vaouez gozh gant he merc’h.\nDeuet ‘maez dec’h, La tour fantôme a zo azasadur Yûreitô, romant Ruiko Kuroiwa (embannet e 1899 e Bro Japan), a oa dija azasadur A Woman In Grey, gant Alice Williamson (Bro Saoz, 1898). Brudet eo un tamm an istor-se e bro an heol o parañ dre m’eo bet azasaet ivez gant Edogawa Ranpo, mestr ar romant-polis du-hont.\nE 1954 e krog an istor, daou vloaz goude muntr ar vaouez gozh war orolaj an tour. A-raok kemer un diviz ‘keñver kinnig ar paotr yaouank e ya Amano da weladenniñ an tour. Taget e vez ha darbet eo dezhañ bezañ muntret. Savetaet eo in extremis gant Tetsuo, ar c’hlasker teñzor. Dre m’en deus hemañ savetaet e vuhez e tiviz neuze asantiñ d’e ginnig ha kregiñ an enklask…\nEl levrenn gentañ-se, a ro lañs d’an istor, ez eus dija kalz suspens, hag un toullad dazlammoù. Un tun fin a vez implijet gant Taro Nogizaka evit ma ouife al lenner muioc’h a draoù evit Amano. Ral a-walc’h eo kement-se ha reiñ a ra un dro dedennus-tre d’an istor.\nDaoust d’an istor orin bezañ bet skrivet en 19vet kantved, an azasadur-mañ a lenner digudenn bremañ. Savet eo bet en un doare fin senario al levrenn-se ha brav eo ivez tresadennoù Taro Nogizaka. Deuet eo brav ar rann gentañ-se rak kevrinus a-walc’h eo evit reiñ c’hoant da lenn al levrennoù da zont. An eil hini a vo embannet e miz Mae gant Glénat.\nLa tour fantôme, 1 (Yûreitô, 1, 2010), gant Taro Nogizaka, Glénat (2014). Troet diwar ar japaneg gant Victoria Tomoko Okada, 224 pajennad.\nPosted: 28 C'hwevrer 2013 in Bannoù-treset\nTikedennoù:bannenn-dreset polis, Guise\nDe briques et de sang a zo ur vannenn-dreset gant François Hautière (senario) ha David François (tresadennoù) embannet ‘ti Casterman (KSTR) e 2010.\nKregiñ ‘ra an istor e miz Here 1936. Da heul marv he zad e tiviz ur vaouez kontañ dre lizher d’unan all un istor kozh, bet c’hoarvezet un ugent vloaz-zo bennak. Un afer spontus.\nMiz Genver 1914.\nE Guise, e departamant an Aisne, e vez adkavet gant ar polis korf marv ur micherour-teuzer, just ‘kichen ar « familister » bet savet gant Godin. Un eil korf, hini un intañvez ar wech-mañ, a vez kavet nebell ur pemzektez bennak war-lec’h. Liammet eo an daou vuntr kredapl. Ul liesvuntrer a vije o kuzhat er « Palez sokial » ?\nOuzhpenn d’ar polis a vez o enklask. Ur c’hazetenner yaouank o labourat ‘vit L’Humanité a zo war al lerc’h, o klask diluziañ an afer. Seul vuioc’h a draoù a zesk, ha seul iskisoc’h e seblant dezhañ an afer bezañ.\nDedennus eo ar vannenn-dreset-mañ e meur a geñver.\nEvit an istor, anat. Un enklask polis a zo, gant suspens, muntroù, hag un dibenn dic’hortoz ha deuet mat.\nAn tresañ en deus plijet din a-walc’h ivez : dibab al livioù, tresañ ar savadurioù… N’eus nemet an doare da dresañ dremmoù tudennoù-zo n’en deus ket ma c’hendrec’het (dizampart ‘m eus kavet un nebeut re zoken).\nHogen, dibarded an endro eo en deus plijet din ar muiañ.\nDibaoe ma bloavezhioù lise on bet dedennet gant istor an taolioù-arnod dispac’hour, istor Kumun Pariz, an diveliouriezh, ar raktresoù sokial hag « utopek »…\nAnavezout a raen dija neuze un tamm istor ar familister (pe familisti neuze?), krouet e Guise gant Jean-Baptiste Godin (a oa e penn un embregerezh tommerezhioù) da heul mennozhioù Charles Fourier hag e « falañsti ». Daoust pegen dedennus m’eo lenn levrioù istorel ha « sirius » war seurt sujedoù, ur blijadur eo o adkavou e kreizhig-kreizh un oberenn faltazi. Enklaskoù o deus graet an daou oberour kredapl, rak ne soñj ket din e vije (mell) fazioù er pezh ‘gontont.\nMa n’anavezit netra da istor ar familister pe just m’ho peus c’hoant da lenn ur vannenn-dreset polis siñpa, kredit digeriñ De briques et de sang.


Reter-Nesañ hag AfrikaAozañ\nAsia ha Meurvor HabaskAozañ\nBez 'ez eus en tu-hont da 300 kevelouri produiñ er Stadoù Unaned, a vod muioc'h eget 3 500 den hag a c'han muioc'h eget 400 milion $ gounid dre vloaz. Stankoc'h en em gavont er biz, war an aod kornôgat ha Midwest an hanternoz. Ar braz anezho a zo aferioù bihan, gant un nebeut anezho brasoc'h mat ha brudet. Un toullad mat a aparchant da c'hennadoù ar c'henwerzh hag ar servijoù.\nAdtapet diwar « https://br.wikipedia.org/w/index.php?title=Kevelouri&oldid=1824965 »


Buhez ar Sent/1894/Agnes, Guerc’hez ha Merzerez - Wikimammenn\nBuhez ar Sent/1894/Agnes, Guerc’hez ha Merzerez\n◄ Sebastian, Merzer Agnes, Guerc’hez ha Merzerez Visant, Merzer ►\nann unan var ’nn ugent a viz genver\nSANTEZ AGNES, GUERC’HEZ HA MERZEREZ\nAgnes a ioa ginidik a Rom. He zad hag he mamm a ioa pinvidik ha tud a lignez huel; mes tud a zoujans Doue oant ive, ha ne espernjont netra evit ober eur gristenez vad euz ho merc’h. Houma a ioa troet var ann devosion azalek he c’henta bugaleach, ha kement e karie hor Zalver Jezuz-Krist ma ne skuize morse o sonjal enn he basion hag enn he varo. Ne oa nemed daouzek vloaz pa reaz veu da jom bepred guerc’hez.\nEunn devez m’edo o tont euz ar skol, Prokop, mab da brefet pe da c’houarner Rom, a remerkaz he gened, ha ker buhan e savaz c’hoant ganthan d’he c’haout evit pried. Lakaat a reaz he goulenn digant he zud; mes ar re-ma a gemeraz ho amzer abarz respount, ha Prokop, o velet ann dra-ze, a glaskaz ann dro da gomz he-unan ouz Agnes, hag a ginnigaz d’ezhi prezanchou kaer enn esper gounit he c’haloun. Hogen, ar Zantez a reaz fae varnhan ha var he brezanchou, enn eur lavaret :\n« — Me’m euz eur pried hag en deuz roet d’inn traou kalz kaeroc’h eged ar re-ze. Ar pried-se n’en deuz ket he bar evit ar gened, ar furnez, ar vadelez hag ar c’halloud. Abalamour da ze oun en em voestlet holl d’ezhan, ha joa e ve ganen mervel evithan. Seul-vui her c’harann, seul-vui ez ounn chast; seul-vui e tostaann outhan, seul-vui ez oun pur ; seul-vui her briatann, seul-vui ez ounn guerc’hez. »\nO klevet ar c’homzou-ze, Prokop a gemeraz kement a velkoni ma kouezaz klanv. Neuze ar gouarner, o c’houzout petra ioa kaoz da glenved he vab, a eseaz d’he dro gounit Agnes. Ober a eure kement ha ma c’hellaz varnhi evit he lakaat da zimezi da Brokop. « — Biken, emezan, ne gavot guelloc’h fortun. » Mes ar Zantez a respounte ato e doa roet he ger da eunn all ha ne felle ket d’ezhi mont a enep he ger.\nGoulskoude, ar gouarner hag he vab a ioa nec’het o klask gouzout piou oa ar pried all-ze m’e devoa Agnes roet he ger d’ezhan. Abarz ar fin, unan bennag a lavaraz d’ezho : « — Ar verc’h-se a zo kristenez, hag ar pried all ma komz anezhan ken aliez eo Jezuz-Krist, Doue ar gristenien. »\n« — Ah! evelse eo, » eme ar prefet, foug ennhan abalamour ma kave eunn digarez evit en em venji euz a Agnes. Raktal e roaz urs da zigas ar zantez dirazhan, ha setu hen hag implija adarre a bep seurt finesaou evit he deseo da gemeret Prokop. Mes koll a eure he boan hag he amzer : Agnes ne reaz van evit he glevet. Neuze ar gouarner a gomzaz outhi evelhenn : « — Ar zorserez oc’h euz desket gant ar gristenien eo a vir ouzhoc’h da heul ann aliou mad a roer d’ehoc’h. Hastit affo eta mont da adori ann doueez Vesta, ha ma n’oc’h euz ket a c’hoant da zimezi, e chellot chom eno gant ar merc’hed iaouank a zo e servich ann doueez-se. »\nAgnes a respountaz : « — Ma n’e ket bet falvezet d’inn kemeret ho mab da bried abalamour d’ar garantez am euz evit Jezuz-Krist, penaoz e c’houfenn-me adori idolou mud ha bouzar, n’ez euz buez ebed ennho ? »\n« — Mad, eme ar prefet, euz a zaou unan : pe c’houi a ginnigo ezans d’ann doueez Vesta, pe me ho kaso etouez ar merched fall evit beza dishenoret. »\n« — Anat eo, eme Agnes, ne anavezit ket galloud va Zalver Jezuz; mes me he anavez ha n’em euz aoun ebed rak ho kourdrouzou : m’em euz eunn eal euz ann env da zifenn va c’horf. »\nO klevet ar respount-ma, ar gouarner a ieaz drouk ennhan ken a grene. Ordren a eure kas Agnes dioc’htu d’al leac’h m’en doa lavaret. Mes eal Doue a ioa eno o c’hedal ar Zantez, hag a lakeaz eur sklerijenn ker skeduz da bara enn he c’hichen ma ne grede den tostaat outhi. Unan hebken en devoue ann hardisegez-se, hag hennez oa Prokop, mab ar prefet; mes ker buhan e kouezaz maro-mik var zolier ar gambr.\nGoulskoude, Agnes o veza pedet evithan, ar reuzeudik-se a zavaz adarre enn he za leun a vuez, ha kerkent ec’h en em lakeaz da grial a bouez-penn : « — N’euz nemed eunn Doue enn env ha var ann douar, hag ann Doue-ze eo Doue ar gristenien. » Mes beleien an idolou a roaz da gredi d’ar bobl ne oa ann dra-ma nemed eunn taol maji, kerkouls hag ar pez a ioa dija c’hoarvezet araok. Var gement-se evelato ar gouarner en em dennaz kuit, hag a gargaz Aspasius, he eil, da varn ar Zantez enn he blas.\nAspasius a goundaonaz Agnes da veza devet ez veo ; mes, pa oue stlapet enn tan, ar flammou en em rannaz dre ann hanter, hag a lezaz ar Zantez e kreiz heb ober drouk ebed d’ezhi. O velet ar burzud nevez-se, ar barner aheurtet a lavaraz planta ar c’hleze enn he gouzoug. Hogen, ar bourreo en doa damant o skei, hag Agnes a lavaraz d’ezhan : « — Petra a c’hortozit ? Hastit affo rei ar maro d’am c’horf evit ma’z ai va ene da gaout va fried d’ar baradoz. » Enn eur gomz evelse, e varvaz ar verc’h santel, er bloaz 305, d’ann oad a drizek vloaz.\nAnn eneou chast, eme ar Skritur Sakr, ne vezint biken ankounac’heat ; ar sonj anezho a zo ato e spered Doue hag e spered ann dud (Levr ar Furnez, IV. I.) Santez Agnes a zo eunn testeni kaer euz ar virionez-se. « Ann holl boblou, eme zant Jerom, o deuz great he meuleudi ha dre gomz ha dre skrid, abalamour m’eo bet treac’h d’he oad ha d’he barnerien, ha m’e deuz gouzanvet ar verzerenti evit miret he jastete. » Dalc’hit mad eta d’ar vertuz-ma, hag e viot ive bepred karet gant Doue hag istimet gant ann dud.\nAdtapet diwar « https://br.wikisource.org/w/index.php?title=Buhez_ar_Sent/1894/Agnes,_Guerc’hez_ha_Merzerez&oldid=23557 »\nKemmoù diwezhañ degaset d'ar bajenn-mañ d'an 10 Gou 2011, da 23:06.


Pajenn:Pompery - Quelennou var labour pe gonnidegues an douar, 1851.djvu/72 - Wikimammenn\nPajenn:Pompery - Quelennou var labour pe gonnidegues an douar, 1851.djvu/72\nloc’h griou, druoc’h ez int ha queffia réont muioc’h pa c’holoer an ad gât an oguet. An oguet braz evit golo, gred gât an aotrou Bodin, oc’h pini ez eus dent Oguet braz evit goloï deus an aotrou Bodin.\ncam leden, péré é c’héont doun en douar, a c’holo mad an ad, en eur cloëda nemet eur vech. Né c’houl quet crêoc’h denn evit an oguet al, ac eller e implijout ivez da froza an douarou digoret evit an it-tu pé evit traou al.\nMad eo troei abred an douar guinis, ma eller ada paguerer, dré zevechou caër, ac e ber amzer, eur vech deut ar maré. Pa ader dindan, gât an allar ouarn Doaré al dada.\ncren pé n° tri, gât ar pevare zoquen pé ar vianna, en douarou eun tamic priec, é léquéer an allar da grégui nebeut ha bomou baz, ma ello an it dont e meaz. Lec’h coucha ar bomou gât ar var, e roer, evit espern al labour zé, eun tol oguet creo, guelloc’h evit coucha da zrailla ar bom ha déssaat an it da zioana. En douarou losc, péré ellont goulen beza moustret, lec’h moustra gât ar var, evel ma reer en douarou roê deus al Léon, eller ober quercouls gât ar ruilleres, pini a vezo laquet var an dachen, pa vezo adet, doc’h ma vezo an douar.\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/72&oldid=141567 »\nKemmoù diwezhañ degaset d'ar bajenn-mañ d'an 9 Eos 2018, da 21:02.


Arvorig FM - Wikipedia\nUr skingomz hollvrezhonek eo Arvorig FM, nann-kenwerzhel eo. Staliet eo e Landerne, e Park Ijinañ Meskoad. Skingaset e vez hec'h abadennoù war an talm 91,7 MHz e Bro-Leon ha 107MHz e Landerne. Mouezh Bro-Leon eo he lugan ha skrivet eo "E brezhoneg penn-da-benn" en he logo. Adkaset e vez lod eus an abadennoù gant Radio Kerne, Radio Kreiz Breizh ha Radio Bro Gwened.\nAn arc'hant implijet gant ar radio a deu eus Kuzul Rannvro Breizh, Kuzul-departamant Penn-ar-Bed hag eus un aozadur stad, an FSER (Fond de Soutien à l'Expression Radiophonique).\nHervez testenioù ne vez klevet nag e kreiz-kêr Brest nag e Rekourañs.\nKrouet e oa bet Arvorig FM e Brest e 1995.Gireg Konan a oa unan eus ar re o deus krouet Arvorig FM gant David ar Gall, Andrev Roparzh, Ronan Hirrien, Ronan Debel, Jean-luc Bergot ha tud all e Kommana e 1998. Mont a reas studioioù ar radio d'en em staliañ e Kommanna goude-se. Ha bremañ emaint e Landerne.\nBec'h he deus bet ar radio o kaout ur frekañs nevez digant ar CSA e 2007.\nYann-Bêr Thomin eo ar Prezidant. Herve ar Beg eo ar rener.\nKenlabourat a ra er bodad Brudañ ha Skignañ.\nEmañ ar skinpeul e Plouziri.\n(br) (fr) Lec'hienn Arvorig FM\nAdtapet diwar « https://br.wikipedia.org/w/index.php?title=Arvorig_FM&oldid=1942743 »


Buhez ar Sent/1894/Per enn ereou - Wikimammenn\nBuhez ar Sent/1894/Per enn ereou\n◄ Ignas a Loiola Per enn ereou Stephan, Pab ha Merzer ►\nar c’henta devez a viz eost\nSANT PER ENN EREOU PE ER CHADENNOU\nVar dro ar bloaz 44 goude ginivelez hor Zalver, ar roue Herodes Agrippa a c’houezaz tan ar bersekusion a enep ar gristenien, enn esper beza deuet mad gant ar Iuzevien. Rei a eure urs da zibenna sant Jakez, breur da zant Iann, ha goudeze e reaz prizounia sant Per enn eur c’hourc’hemenn stard teuler evez mad anezhan : sonj en doa d’hen lakaat ive d’ar maro goude goueliou Pask. Mes ann Iliz ne ehane da bedi evit he c’henta pastor, ha Doue a zelaouaz he fedennou.\nEnn noz kent ann devez ma tlie Herodes he gas d’ar maro, sant Per a ioa kousket e kreiz etre daou zoudard, he zaouarn liammet gant diou jadenn, ha goardou e tal ann or o tiouall ar prizoun dioc’h ann dianveaz. Ha setu\neunn eal o tiskenn euz ann env, hag eur sklerijenn\ngaer o para er prizoun. Ann eal, o veza dihunet ann Abostol, a lavaraz d’ezhan : « — Savit alese, guiskit ho tillad hag ho poutou, ha deuit d’am heul. » Sant Per a zentaz, mes heb gouzout d’ar just pe hen a ioa oc’h huvreal pe n’edo ket. Goulskoude ar chadennou a ioa kouezet dioc’h he zaouarn kerkent ha m’en doa komzet ann eal outhan, hag o veza tremenet ebiou d’ar c’henta ha d’ann eil rumm goardou, ec’h erruaz asambles gant he goumpagnoun dirak ann or houarn a skoe var gear. Ann or-ma a zigoraz dirazho anezhi he-unan, ha pa ouent eat er meaz ann eal a gendalc’haz da gerzet araok ann Abostol betek ar penn all d’ar ru ; mes divar neuze n’en em ziskouezaz mui. Kerkent sant Per a deuaz ennhan he-unan, hag a lavaraz : « — Brema e velann ervad en deuz digaset Doue he eal evit va zenna euz a dre zaouarn Herodes hag ar Iuzevien. »\nAnn Abostol a ieaz goudeze da c’houlenn digor da di eur c’hristen hanvet Mark, el leac’h m’az oa kalz tud fidel o pedi asambles. Evel ma skoe var ann or, eur plac’h iaouank, he hano Rhode, a deuaz da velet piou a ioa. Ar plac’h iaouank-se, o veza anavezet mouez sant Per, e devoue kement a joa mare daz dioc’htu, heb digeri ann or, da lavaret d’ar re all : « — Ema Per ahont. » Mes ar re all ne felle ket d’ezho he c’hredi. Goulskoude, o veza ma kendalc’he sant Per da skei, e teujont erfin da zigeri, hag e chomjont mantret-holl dirak ann Abostol. Neuze sant Per a gountaz d’ezho ar mirakl en doa great Doue evit he denna euz ar prizoun, ha goude beza ho c’harget da gas ar c’helou-ze da zant Jakez ha d’ar gristenien all ez eaz adarre er meaz evit en em denna e leac’h all.\nTud fidel Jerusalem a c’hellaz kaout ar chadennou m’oa bet liammet gantho prins ann Ebestel, hag a viraz anezho evel eunn tenzor sakr. Mes er bloaz 439 ann eskop Juvenal ho roaz d’ann impalaerez Eudosii, a ioa deuet, euz a Gonstantinopl da Jerusalem da zeveni eur veu great ganthi. Ann impalaerez-ma ne zalc’haz nemed\nunan euz ar chadennou-ze, hag a gasaz eben d’he merc’h\na ioa dimezet e Rom d’ann impalaer Valantinian. He\nmerc’h o veza diskouezet d’ar pab ar jadenn e devoa resevet, ar pab a ziskouezaz d’ezhi d’he dro eur jadenn all hag a ioa ken din a henor ; rak gant ar jadenn all-ma oa bet ive liammet sant Per keit ha m’oa bet er prizoun e Rom araok beza koundaonet d’ar maro.\nNeuze ar pab a lakeaz ann diou jadenn enn eur genver, ha kerkent, o burzud ! ann diou jadenn-ze en em stagaz ann eil ouz eben anezho ho-unan, enn eunn hevelep feson ma ne reant mui nemed eur jadenn hebken, heb na vije den ebed goest da lavaret penaoz hag e pe leac’h oant en em zoudet. Ar mirakl-se a greskaz c’hoaz ann devosion o devoa dija ar gristenien evit chadennou sant Per, ha raktal e oue savet eunn iliz nevez e Rom evit ho gorren : ann iliz-ma a zo bet hanvet a-c’houdevez ilis sant Per enn Ereou pe er Chadennou.\nAr chadennou-ze o deuz ar vertuz da barea ar re glanv ha da bellaat ann drouk-sperejou. Er bloaz 949, eunn dijentil euz ann Allemagn, mignoun d’ann impalaer Othon-ar-Braz, a ioa eat ann diaoul enn he gorf. Ken truezuz oa he zoare ma’c’h en em zraille he-unan gant he zent. Mes digaset e oue da Rom dre urs ann impalaer, ha kerkent ha ma oue lakeat chadennou sant Per enn dro d’he c’houzoug, ann diaoul a dec’haz diouthan enn eur iudal.\nSant Per a ioa kousket c’houek pa deuaz ann eal d’he zihuna enn he brizoun, petra bennag ma tlie beza lakeat d’ar maro antronoz. Mes he goustians ne rebeche netra d’ezhan hag he holl fizians a ioa e Doue; rak-se n’en doa ket aoun rak ar maro. Mar karfac’h poania da veva bepred e gras Doue hag en em abandouni a greiz kaloun etre daouarn he Brovidans, e ve eaz d’ehoc’h ive kousket ato dizoursi ; rak petra\nc’hellfe neuze ober aoun d’ehoc’h ?\nAdtapet diwar « https://br.wikisource.org/w/index.php?title=Buhez_ar_Sent/1894/Per_enn_ereou&oldid=29130 »\nKemmoù diwezhañ degaset d'ar bajenn-mañ d'an 12 Kzu 2011, da 18:48.


Merc'h an Eog : diriaou noz e Montroulez\nPublié le 21/11/16 21:16 -- mis à jour le 00/00/00 00:00\nGoude un hir a droiad e Kembre, abadennoù e Brieg ha Brest, setu abadenn diwezhañ ar strollad e Montroulez\nPennadoù e The Guardian, pennadoù e Ouest France : war a seblant eo gwelloc'h d'ar vrezhonegerien mont d'ober o soñj er sal e lec'h selaou pe lenn ar bismigerien a gav start bout stag ouzh selaouelloù pa ne gomprenont nag ar c'hembraeg nag ar brezhoneg...\nTheatr PIBA., meneget eo ganto war o lec'hienn ez eo aotreet adalek 13 vloaz. Diskouez a ra anat n'eo ket tre evit an holl skolajidi ha padal eo bet kaset skolajidi dindan 13 vloaz eus skolaj Plijidi da sellout ouzh ar pezh hudur-mañ.\nN'hon eus ket c'hoant, ni, kerent, ez afe hor bugale da sellout ouzh seurt abadennoù.\nNe oa ket bet kelaouet ar gerent e oa anv a heñvelreviadezh. Petra oa pal an abadenn-se, a-fed raktres kelenn ? Da betra 'ta kas tri live eus ar skolaj d'he gwelout ?\nHeñveldra gant ar film Tomboy e skolaj Roparz Hemon Brest\nDiwallit hor bugale diouzh ar sotonioÃ¹-se, mar-plij ! Ezhomm hon eus-ni, tud ar vugale, da c'hallout kaout fiziaÃ±s er skolioù Diwan ; a-walc'h a draoÃ¹ euzhus a c'hallont gwelout pe glevout e kement lec'h a zo; ar skol he deus da bal lakaat anezho da zeskiÃ±, da labourat ha da brederiaÃ±, ha n'eo ket distummaÃ± o speredoÃ¹.\n"N'hon eus ket c'hoant, ni, kerent, ez afe hor bugale da sellout ouzh seurt abadennoù. "\n1-Marteze e vije bet gwelloc'h deoc'h sinañ an dagadenn-mañ. Ne oa ket ken spontet ar mabig jesus gant ar Romaned.\n2-Kinnig a ran deoc'h klask titouroù (war ar rouedad, da skouer : (voir le site) Gant an titouroù se, e c'hell pep hini difenn d'e vugale mont da welout traoù "ken heugus"\n3-Laouen on e vez kinniget seurt abadennoù d'am bugale... dreist holl pa lennan ho c'homzoù. Respont a ra d'ar goulenn ho poa savet (" Petra oa pal an abadenn-se, a-fed raktres kelenn ?")\n4-M'ho peus c'hoant klemmichal, kit d'an iliz pe d'ur lec'h gouestlet d'ar re a-seurt ganeoc'h. Pe skrivit ul lizher d'ar skolaj evit rein aotre d'ho pugale chom er c'houskva o lenn ar bibl. Mod-se e vo prederiet ganto, desket traoù (soñjal a ra din ez eo kalz dedennusoc'h ar pezh zo bet graet gant izili ho sektenn goude (lazhadegoù, jahinerezh, kenlabourerezh gant diktatourien, ha kement zo)... 'Fin... an holl vo laouen\nDa "Dizoue". Respont a rin poent ha poent.\n1. N'eo ket va c'hasadenn gentañ un dagadenn : hepken ur stadadenn. Ha sinet eo ganin. C'hwi avat ne sinit ket !!\n2. ar stadadenn a zo : difennet eo dindan 13 vloaz met kaset eo bet bugale yaouankoc'h. Ha dlead ar skolaj e oa hag ivez PIBA kelaouiñ ervat ar gerent danvez gwirion ar pezh : an heñvelrevouriezh.\n3. Laouen omp ivez o welout e tiskouezit d'an holl ho tremm gwirion : ne zoujit ket ouzh gwirioù ar gerent a zo e karg EZ-NATUREL da wareziñ o bugale a-enep hollveliouriezh hudur tud 'zo...\nDevezh mat deoc'h (gwechall e brezhoneg e oa tu da lavarout "Doue d'ho pennigo" hep bezañ kunujennet ha ne fell ket din ho lakaat da bec'hiñ c'hoazh, salokras !)


Paul Peel - Wikipedia\nEmboltred National Gallery of Canada\nAr vêsaerez yaouank, Art Gallery of Ontario\nPaul Peel (7 a viz Du 1860 e London (Ontario) - 3 a viz Here 1892 e Pariz) a oa ul livour kanadian.\nPeel a voe ganet e London, en Ontario, hag e teskas livañ gant e dad. Goude-se e teskas gant William Lees Judson ha gant Thomas Eakins en Akademiezh arzoù-kaer Philadelphia. Goude-se ez eas da Bariz, hag eno ez eas da skol an arzoù-kaer, ma teskas gant Jean-Léon Gérôme, ha gant Benjamin Constant, Henri Doucet and Jules Lefebvre en Akademiezh Julian.\nE 1882 e timezas gant Isaure Verdier ha daou vugel a voe ganet : Robert André e 1886 hag Émilie Margueritte e 1888.\nPeel a veajas kalz dre Europa ha dre Ganada, hag e daolennoù a ziskouezas dre ma oa ezel eus Kevredigezh arzourien Ontario ha Royal Canadian Academy. E oberennoù a ziskouezas ivez da-geñver diskouezadegoù etrevroadel evel Saloñs Pariz. Brudet eo evit bezañ taolennet tud en o noazh ha bugale, hag e voe e-touez al livourien ganadian kentañ a lakaas al livañ tud en o noazh da zodenn bennañ o oberennoù.\nMamm hag he bugel 1888\nAl Louzawour yaouank, 1888-1890\nKouronker a Venezia, 1889\nPoltred Gloria Roberts 1889\nGoude kouronkañ, 1890\nAr vêsaerez yaouank, 1892\nRobert Andre Peel, e-tro 1892\nBennett Jull, 1889-1890\nVictoria Baker, Paul Peel: A Retrospective, 1860-1892 (London Regional Art Gallery: London ON, 1986)\nE vuhez war lec'hienn Canadian Encyclopedia\nE vuhez war lec'hienn London Museum, Ontario\nE vuhez war lec'hienn Dictionary of Canadian Biography Online\nAdtapet diwar « https://br.wikipedia.org/w/index.php?title=Paul_Peel&oldid=1555819 »\nKemmoù diwezhañ degaset d'ar bajenn-mañ d'an 16 C'hwe 2014, da 15:21.


Sebastian ar Balp - Wikipedia\n(Se)bastian ar Balp a oa bet e penn Emsavadeg ar Bonedoù ruz.\nGanet e oa bet e 1639 e Kerglof (Kernev). Mab e oa da vilinerien. Graet en doa studioù war ar Gwir e Naoned evit dont da vezañ noter real.\nDimeziñ a reas gant Anna Riou e 1662. Mont a reas da di e wreg da chom, e Magoarem (Kerglof). Tri bugel o deus bet : Mari (°1664), Glaoda (°1667), hag Herrietig (°†1675). Goude-se e oant aet da c'h-Garzh ar Groaz da chom.\nDrouklazhet e voe e-kerzh nozvezh an 2 d’an 3 a viz Gwengolo 1675, noz kent an emsavadeg vras raktreset, e kastell an Timeur e Poullaouen, gant breur markiz al lec'h, Claude de Percin de Montgaillard.\nInteret e oa bet en iliz Kerglof.\nProsez a voe graet da gorf Sebastian ar Balp. Dizouaret e voe, dizempret ha lakaet war ziskouez dirak kastell an Timeur.\nLavaret e veze e oa e benn marv hag e eskern e chapel Sant Drezouarn e Kerglof. Laeret eo bet ar penn-se e 1995.\nSkeudenn ar Balp en amzer a-vremañ[kemmañ | kemmañ ar vammenn]\nBev-mat eo chomet skeudenn (Se)bastian ar Balp e bro Poc'hêr. E anv zo bet roet da salioù sokiosevenadurel pe da straedoù ar vro. Chom a ra arouez ar werin a sav a-enep ar re c'halloudek ha difenner gwirioù Breizh a-enep ar jakobinelezh ha gwask ar Stad C'hall. Setu perak e vez graet dave dezhañ a vare dre vare gant an Emsav.\nGwerz ar Balp, sonenn savet gant Kerlann.\nBALB (Breuriezh Al Levrioù Brezhoneg), un aozadur savet evit gwerzhañ levrioù brezhonek goude ar brezel.\nE 2006 e klask Prefed Penn-ar-Bed mirout na vije skeudenn Sebastian ar Balp war panell vrudañ kêr g-Karaez war-hed an hent bras.\n(Ur skeudenn eus ar banell-se).\nArmand Puillandre, Sébastien Le Balp, Bonnets rouges et Papier timbré, Kan an Douar, Keltia Graphic, 1996.\nAdtapet diwar « https://br.wikipedia.org/w/index.php?title=Sebastian_ar_Balp&oldid=1817010 »\nIstor Breizh er XVIIvet kantved\nKemmoù diwezhañ degaset d'ar bajenn-mañ d'an 20 Kzu 2018, da 17:39.


Bataved - Wikipedia\nAr Vataved (Batavi e latin) a oa ur bobl c'herman a veve en Henamzer e delta ar Roen. An anv Bataved a voe roet dezho gant ar Romaned, a rae insula Batavorum pe Batavia eus ar vro ma oant o vevañ. Dont a ra an anv Betuwe, ur rannvro eus an Izelvroioù hiziv, eus ar gerioù-se ivez moarvat.\nIrienn ar Vataved renet gant Claudius Civilis, livet gant Rembrandt van Rijn\nAr pobloù german er Iañ kantved goude J.K.\nWar ribloù aber ar Roen e oant o vevañ kent an aloubadeg roman. Meneget e voe ar Vataved gant Julius Caesar en e skridoù Commentarii de Bello Gallico, evel ur bobl a oa o vevañ war un enezenn etre div vrec'h eus ar stêr Roen, ar Waal hag ar Roen Izelañ/Roen Kozh. Ar roudoù zo bet kavet da-heul furchadegoù henoniourien a ziskouez e vezent o chom e keriadennoù bihan, enno etre 6 ha 12 ti, hag e vevent diwar al labour-douar hag ar sevel chatal, war douaroù strujus-mat. Eskern kezeg zo bet kavet e bezioù ha diwar-se e soñjer e oant tud troet-kenañ gant ar marc'hegezh. War ribl kleiz ar stêr Waal (el lec'h m'emañ Nijmegen bremañ) e oa bet savet ur gêr gant ar Romaned, anvet Oppidum Batavorum. E-pad ur pennad e voent o'n em gannañ en armeoù Roma, evel marc'heien dreist-holl. Er bloavezh 69 en em savjont a-enep yev an Impalaeriezh, renet gant Gaius Julius Civilis, lesanvet Claudius Civilis, met flastret e voent goude-se dindan ren an impalaer Vespasian. Taget e voent ivez diwezhatoc'h gant ar Franked, war-dro ar bloavezh 300, hag en em veskañ a rejont ganto.\nKavet ez eus bet tablezennoù koad gant skridoù engravet warno, a ziskouez e ouie lod anezho skrivañ latin.\nRoudoù eus o anvAozañ\nEr XVIIIvet kantved, dre ma soñjed e oa anezho diaraogerien annezidi an Izelvroioù, e voe kroget d'ober gant ar ger Batav da envel Izelvroiz. Pa voe diskaret ar stadthouder (rener-stad) Gwilherm V Orange-Nassau, e 1795, e voe embannet ar Republik Batav gant Gallaoued hag o skoazellerien, Izelvroiz a-du gant an Dispac'h gall, e-lec'h ar Proviñsoù Unanet.\nPa voe trevadennet inizi Indonezia gant an Izelvroioù, e oa Batavia anv kêr-benn an enezeg (Jakarta bremañ).\n↑ Gregor Teurgn, Historia Francorum, Levrenn II\nAdtapet diwar « https://br.wikipedia.org/w/index.php?title=Bataved&oldid=1455995 »\nKemm diwezhañ d'an 3 Ebr 2013 da 05:02\nKemmoù diwezhañ degaset d'ar bajenn-mañ d'an 3 Ebr 2013, da 05:02.


Oberiadur-brezel Iskra - Wikipedia\nAn talbenn e fin an oberiadur-brezel Iskra\nOberiadur-brezel Iskra (rusianeg: операция Искра, alamaneg: Zweite Ladoga-Schlacht) a oa bet un oberiadur milourel soviedel e-pad an Eil Brezel-bed war Talbenn ar Reter. Pal an oberiadur a oa lakaat fin da sez Leningrad gant ar Wehrmacht. Munudoù an oberiadur a oa kroget nebeut amzer goude faezhadenn an Argadenn Sinyavino. Koll an Alamanted en Emgann Stalingrad e fin ar bloavezh 1942 en devoa breskaet o zalbenn. E miz Genver 1943, an nerzhioù soviedel a oa o prientiñ argadennoù lies war an talbenn a-bezh, dreist-holl e su Rusia, Iskra a oa lodenn norzh an enep-argad goañv soviedel eus 1942–1943.\nDifennerien Leningrad o argadiñ, poltred propaganda\nAn oberiadur a oa bet kaset da benn gant Talbenn Leningrad an Arme Ruz, Talbenn Volkhov, hag ar Flodad Baltek etre an 12 hag an 30 a viz Genver 1943. Ar pal a oa krouiñ un hent douar etrezek kêr Leningrad. An nerzhioù lu soviedat a oa kendeuzet d'an 18 a viz Genver, ha d'an 22 e oa stabilaet al linenn talbenn. An oberiadur-brezel a oa deuet a-benn da sevel ul linenn dezougen 8–10 kilometr. Ul linenn tren a voe savet buan ha buan evit degas pourvezioù e kêr e-plas tremen dre Hent ar vuhez (doroga zhizni) a dremene dre al lenn Ladoga pa oa skornet. Dre grouidigezh an hent-houarn e oa bet izelaet kalz chañsoù an Alamanted ha Finlandiz da aloubiñ Leningrad.\nTalbennoù Leningrad ha Volkhov o kejañ\nAr Soviediz o devoa kollet 33 940 soudard lazhet ha 71 142 gloazet, an Alamanted 12 000 lazhet ha 32 570 gloazet.\nAdtapet diwar « https://br.wikipedia.org/w/index.php?title=Oberiadur-brezel_Iskra&oldid=1827125 »\nKemmoù diwezhañ degaset d'ar bajenn-mañ d'an 27 Gen 2019, da 20:03.


Ur biotop a zo un dachenn gant aozioù an endro (fizik) uniform, o roiñ annez (pe lec'hioù-annez) d'ur rummad plant ha loened bennaked. Komprened er mod-se, "biotop" hag "ekoreizhiad" a vefe heñvel-rik ô ster. Memes-trà e kaver ekologourien-so hag a limit ster ar ger "biotop", da c'holoiñ faktorioù endroel fizik hepken ; setu e sinifife dre vras : annez ur gumuniezh-organegoù bennaked. Setu ur spesad so ur serten annez eviti, met ar rummad-spesadoù o partajiñ un ekoreizhiad gant ar spesad-se, a bartaj neuze ur biotop. Memes-mod e-gis emañ un annez war lec'h ma kaver ur serten spesad ennañ, e vo ur biotop ar lec'h ma kaver ur serten kumunïezh viologel (pe viossenos) ennañ.\nIjined eo bet ar gomz "biotop" gant Arthur Tansley.\nArabat drougveskañ "biotop" gant biom.\nAkwariom biotop[kemmañ | kemmañ ar vammenn]\nAr ger "biotop" a zo implijet ivez gant an dud o sevel pesked-akwariom, da zeskrivañ un doare da renkañ un akwariom à-benn drevesañ annez naturel pesked so. Da gompren : reproduiñ aozioù ha spesadoù (kenkoulz pesked ha plant) a-benn represantiñ ur serten biotop gwirion.\nAdtapet diwar « https://br.wikipedia.org/w/index.php?title=Biotop&oldid=1962844 »


Daou skolaer - Wikimammenn\n◄ Eur C’haper droch Blaz ar jistr ! ►\nYaouankik e oan c’hoaz pa voen kaset da skolaj Pont-e-Kroaz, da derri va fenn gant latin ha gregach, ha da zastum ar muia ma c’helljen a zeskadurez. En em gaout a ris da veza lakeat, e pep lec’h kouls lavaret, e-kichen an daou vrasa lakepot a oa e-touez ar skolaerien, hag a c’helle kaout neuze c’houezek pe zeitek vloaz. Va gwele zoken a oa etre o daou wele, ar pez ne viras ket ouzin da gousket kloz ha kalet, beteg ar mintin, ’hed an nozveziou kenta da vihana. Met a-raok eiz deiz goude, ne oan ken evit serra lagad ebet, gant ar savar hag ar jabadao a veze pep noz, beteg unnek heur pe belloc’h, gant va daou louarn, o komz eun tammig eus a bep tra, o c’hoarzin krenv, hag o trailha avaloù ken na vije eat skuiz ha kleret o dent.\nEun nozvez, — an dra-man a oa war-dro eur miz goude ma oan deut d’ar skolaj, — an daou gomperig en em zilas en o gweleou hep lavaret na grik na ger.\n— Sell, sell ’ta ! a zonjis ennon va-unan ; souezusat tra : Aze ’zo eun dra bennak e gor ; diwallomp hag e welimp !\nHa va daoulagad serret kloz-mik, evel pa vijen kousket, e c’hortozis.\nEur pennad goude, unan eus al lakepoted, an hini brasa, e hano Lanig, bras, met sec’h ha treudik evel pao koad eur forc’h houarn, a zeuas da gaout egile e-tal e wele d’an tu kleiz d’in-me. Ha setu, evel kustum, ar jabadao o vont en-dro, ha me da zelaou, serret va daoulagad, met digor frank va diouskouarn.\n— Laouig, a lavaras Lanig d’an hini a oa en e wele, goude eur zell taolet prim eus va c’hostez, Laouig, me ’zo skuiz-maro er skolaj ; n’eo ket eur vuhez eo houman. Morse frankiz ebet, ha bemdez a bep seurt traou da zeski, divalooc’h an eil eget egile… Gwelloc’h, kant gwech gwelloc’h eo beza paotr-saoud, rak hennez, ar paotr-saoud,\nKentel ar c'hoad, ar mor, al loar hag ar stered,\nKentel mouez ar c'hleier ha richan an evned :\nAr gentel-ze avat a dalv kalz a re all !\nE-lec’h ni, peseurt kenteliou ne feller ket sanka ennomp ? Petra ’zonjez ? ha ma ’z afemp en noz-man d’ar gear ?…\n— Ya, ya ! a respontas Laouig. Er gear, Lanig, ni a gavo peadra a frankiz a bep seurt hag a vakansou hep fin. Mat ! kerz d’az kwele ha peoc’h ! Warc’hoaz vintin, pa dinto teir heur e tour ar Pont, buan war zav ha d’ar gear ac’han. Gwir eo, hir e vo an hent, met\nPiou n’en deus ket kalon da ober labour vat ?\nEur gerig bennak a voe lavaret c’hoaz, met war bouez ; da c’hoarzin en em lakejont o-daou, ha Lanig a droc’has d’e wele, goude beza strilhet e skouarn da Laouig, oh ! hep ober droug, bezit sur.\nSkuiz e oan o selaou, hag ar c’housked a gouezas buan warnon.\nAntronoz vintin, em c’hichen, an daou wele a oa goullo, nijet e oa an daou labous diouz ar gaoued !\nSetu aman penn-da-benn ar pez a zigouezas ganto betek Kemper ha goude zoken.\nKouls lavaret hep poan ebet, Lanig hag ar paotr Laou a oa pignet a-dreist ar voger, hag en em gavet war an hent bras.\n— Breman, eme Laouig, dre belec’h e kerzomp ?\n— Gant hent Konforz da genta ; goude-ze, ni ’welo, a respontas Lanig; ha deomp buan ganti, rak, te ’oar,\nSeul kent ez eer en hent, seul kent e tigouezer.\nBrao e oa an noz, prest an deiz da c'houlaoui ; a-boan ma lugerne c’hoaz ar stered en oabl, pa zigouezas an daou skolaer gant kenta tïez Konforz. A vare da vare eur c’hilhog bennak a gane diwar e c’hlud da zaludi an devez-sul a oa o c’henel ; hag a-wechou chas a harze hag a chalpe war o lerc'h. Deut e oa poent evit paotred Konforz da zilammat er-meaz diouz o gweleou da strilha o c’houen.\nSkuizet gant eun hevelep pennad bale, great re vintin, ar paotr Laou, eur paotr kof bras, penn teo, ledan eus an a-drenv, a lavaras chom eun tammig a-zav evit tenna an alan. Ha setu hon daou baotr azezet dioc’htu war eur penn-moger, evit d’ar c’hlazenn beza glebiet-holl gant ar gliz-noz.\nLaouig a lavare uhel a-walc’h, en eur stoka e viz ouz e gof :\n— Heman n’eo ket gwall-laouen ; trouzal a ra zoken a-wechou, evel pa zeufe d’ezan c’hoant kaout eun dra bennak, ha ni n’hon deus nemet daou wenneg evit holl danvez !\nLanig, evit d’ezan digeri, da zic’henaoui, eur beg ker frank ha… toull-ifern eur forn, a zonje, stouet e benn. Met d’ar geriou-ze e savas en eur c’hoarzin :\n— Nann, n’hon deus nemet daou wenneg etrezomp hon daou, n’eus forz ! Met paotred fin omp… ha ma na ebatomp ket o vont d’ar gear, da vihana n’eo ket friko a vanko da vab va zad ha d’e vignon. Deomp, Laouig, deomp adarre !\nE-pad ar c’houlz-ze, e veze gwelet ar sklerijenn en eun ti bennak, ha klevet trouz an noriou o tigeri, rak an deiz a zirede d’an daoulamm diouz korn ar Zav-heol…\nSetu c'houi o skedi, heol laouen :\nDiskenn e strad tenval an draonienn !…\nDirag ar C'halvar, hon daou skolaer en em gav gant eur c’hoz denig, lemm e lagad, didok, a-boan gwisket c'hoaz, diredet eno, dioc’htu m’eo savet, da zellet diouz pe gorn e c’houez an avel.\nEn eun taol-lagad, Laouig, — atao mignon bras e gof, — hen anavez :\n— Sell, ar marc’hadour gwestell !\nHa Lanig a gerz etrezeg ennan :\n— Abret emaoc’h war zav, tonton Herri. Ac’hanta ! devez brao hor bezo da vont hirio betek Kemper ?… Warc’hoaz, mar plij d’an heol c’hoarzin, Laouig aman ha me, ni a c’hoarzo ivez hon daou, hag a fringo da eured va c’hoar !\n— Ah ! ya, da Gemper, eured ho c’hoar ? eme tonton Herri, a zo brao avat ; met naon ho pezo a-raok digouezout ha ma karfec’h dont d’am zi da welet va gwestell… rak Kemper a zo pell, ha mat a rit mont abret en hent.\n— Deomp d’ar gwestell ! a respont Laouig.\n— Ho kwestell, eme Laouig, kement-man a zigas da zonj d’in eus ar pez a dlean d’eoc’h.\n— Petra ’ta, paotr yaouank ?\n— Eur gwenneg, abaoe ar wech diveza m’eo bet skolaerien ar Pont o perc’hirina e chapel Itron-Varia Gonforz…\n— N’em eus seurt sonj ebet, eme tonton Herri, met pa lavaret, e kredan…\nNeb a bae e zle\nHor paotred a bren eur gwennegad madigou ha Lanig a ro e zaou wenneg :\n— N’omp ket pinvidik-mor, emezan, ha ne vo ket tenn d’eomp beza pinvidikoc’h en eur zont en-dro…\nPenaos da c’houde, tonton Herri n’en dije ket roet gwestell e termenn da dud onest evel-se ? — N’eo ket gwestell hepken, met bara gwiniz, eun dorz pemp lur, a brestas d’ezo ouspenn.\nE-pad ma tebrent, an tamm a gouezas diouz tre o dent : gwelet o doa o tremen, war hent bras Douarnenez, daou vevel eus ar skolaj, ar c’hi Loull ganto, kaset war o lerc’h a dra zur, ha karget d’o distrei war o c’hiz. Hep muioc’h a drouz, e lavarjont kenavo en distro d’an tonton Herri, ha setu int buan ha buan o kemeret hent Poullan.\nAn oferenn-vintin a echue er vourc’hadenn-man pa zigouezjont. War ar blasenn, eur vaouez war an oad a youc’he a-bouez penn :\n— Pesked fresk! brilli! emaint o vont!… emaint o vont!…\n— Ah ! da belec’h emaint o vont evel-se, moereb ? eme Lanig.\n— Da veza gwerzet, va niz !… Brilli ! Dek gwenneg an dousenn, marc’had-mat ! Brilli ! Brilli !\n— Ma ! ar pez a chom a vo d'in, eme Lanig en eur dostaat. Renkit an diou zousenn-ze d’in e-touez ar raden a zo e strad ho paner !… Mat ! va moereb koz, mat pell zo ! Ha brema, deuit ganin d’ar sakristiri, evit ma vo paeet d’eoc’h ho pevar real : me eo mevel nevez an aotrou person.\nHa Lanig kas an hini goz d’ar sakristiri, goude beza roet e besked da Laouig, bec’h d’ezan en em ziwall da c’hoarzin.\nGoude e oferenn, an aotrou person a zo o kovez ; ar c’hloc’her a zo eat da glask penn eus e lein. An hini goz a chom er sakristiri goullo, e-pad ma 'z a Lanig da skei war gador-govez an aotrou person :\n— Aotrou, mar plijfe ganeoc'h dont d’ho sakristiri da govez va moereb a zo bouzar ? Na zaleit ket re, rak pell-pell amzer ’zo n’eo ket bet va moereb o kovez : eur zac’hadig a dle kaout en dro-man !\nAr brilli a voe fritet druz-druz ken na rede an amann warno, evel ma tiver an eol poulladet er boestou sardined. Ar c’hosa gwin eus an hostaliri a voe war an daol, ha meur a voutailh, goloet o c’hof gant ar boultrenn, a voe divontet. Red e oa echui koulskoude a-raok ma erruje ar mestr en ti. Setu Lanig ’ta gervel ar plac’h, hag hi ken buan war laez.\n— Pegement eo ? eme Lanig ; me a baeo.\n— Tra, tra, eme Laouig ; va zro-me eo hirio.\nSetu reuz ha dispac’h etrezo, ma ’z oa red d’ar plac’h lavaret, evit digas ar peoc’h, tenna d’ar blouzennig verra.\n— Oh ! nann, eme al louarn fin a oa Lanig ; skoulmit ho mouchouer war ho taoulagad, hag an hini ac’hanomp a bakoc’h da genta a vo d'ezan an enor da furchal e yalc’h.\nSetu great ar pez a oa lavaret.\nAr paour kêz plac’h ! Trei ha distrei a ra dre ar gambr, e-pad ma tiskenn war bouezig Lanig hag e baotr Laouig, laoueneat o daou gant eur c’hofad brilli fresk. Trei ha distrei a rea c'hoaz pa erruas ar mestr er gear, hag hi lamma warnan:\n— C'houi a baeo ! emezi.\nGwir e lavare : ar mestr a rankas paea ! Evelato, ar plac’h penn-skanv-ze a brenas, en taol-man, skiant ha furnez diwar he c’houst ; rak kaset e voe kuit diouz eun ti e-lec’h ma ’z edo en he eas.\nA-raok an noz, hon daou lakepot a skolaerien a zigouezas er gear e Kemper. E-lec’h friko, e voe roet d’ezo kordenn war o ler. Antronoz da greisteiz, Lanig ha Laouig a voe distroet d’ar skolaj, ha, goude beza, en devez-ze, koaniet gant bara sec’h ha kalz… mez, va zaou gamalad a zistroas d’o gwele, na oa ket bet tommet en nozvez tremenet.\nDirebech kaer int deuet da veza o-daou da c’houde, ha d’an 31 a viz mae, d’ar bloaz war-lerc’h, pa ’z eas skolaerien ar Pont da berc’hirina da di an Itron-Varia, Laouig ha Lanig, deuet da onest evit mat, a baeas o dle da donton Herri, marc’hadour gwestell e Konforz !\nAdtapet diwar « https://br.wikisource.org/w/index.php?title=Daou_skolaer&oldid=19107 »\nKemmoù diwezhañ degaset d'ar bajenn-mañ d'an 14 Meu 2011, da 23:39.


Jean Batten - Wikipedia\nCBE • OCS\nGanedigezh Jane Gardner Batten\n15 Gwengolo 1909\nMarv 22 Kerzu 1982\nBreved Kerzu 1930\nLesanvioù • Hine-o-te-Rangi\n("Merc'h an Neñvoù" e maorieg)\n• Garbo of the Skies\n("Garbo an neñvoù")\nJean Batten, bet ganet Jane Gardner Batten d'ar 15 a viz Gwengolo 1909 e Rotorua (Zeland-Nevez)  hag aet da Anaon d'an 22 a viz Kerzu 1982 e Palma (Spagn) , a oa un nijerez zelandneveziat hollvrudet er bloavezhioù 1930 abalamour da veur a rekord dre ar bed. Hi e voe levierez an nijadenn gentañ a Vro-Saoz da Zeland-Nevez e 1936.\n3 Goude ar c'hlod\nJane – a voe lesanvet Jean abred hag he buhez-pad – a voe ganet d'ar 15 a viz Gwengolo 1909 e Rotorua, Zeland-Nevez, trede bugel ha merc'h nemeti an dentour Frederick Harold Batten hag e wreg Ellen Nellie Blackmore, a-orin eus Wellington o-daou.\nE 1913 e tilojas an tiegezh da Auckland. Pa darzhas ar Brezel-bed kentañ e voe kaset an tad da dalbenn ar C'hornôg, alese un diskar a gorvoderioù hag a redias ar vamm hag ar vugale da vevañ e meur a lojeiz dister. Dre ma oa Ellen Blackmore ur venelouriez e vroudas he merc'h da vezañ ur vaouez veur e bed ar wazed.\nPa zistroas Frederick Batten eus ar brezel e 1919 e oa boas e wreg da ren an tiegezh, ha ne fellas ket dezhi dilezel ar galloud ; pa voe torret an dimez e deroù ar bloavezhioù 1920 ez eas Jane da vevañ gant he mamm, ha start e voe al liamm etrezo a-hed o buhez.\nGant harp he zad e voe kaset da ziabarzhiadez e Ladies' College, e karter cheuc'h Remuera en Auckland ; eno e c'hounezas meur a briz e meur a zanvez. E 1924, da 15 vloaz, ez eas d'ur skol sekretouriezh ; er bloaz-se ivez e krogas da studiañ ar piano hag ar varrezh, gant ar soñj bezañ a-vicher en daou arz-se.\nE dibenn miz Mae 1927 avat e voe bamet gant nijadenn Charles Lindbergh dreist ar Meurvor Atlantel. Fellout a reas dezhi deskiñ leviañ ; kalonekaet e voe gant he mamm, he c'hasas da Sydney da gaout he nijadenn gentañ. Eno e nijas gant al levier aostralian Charles Kingsford Smith (1897–1935) ; adal neuze e voe mennet Jean Batten da vezañ ul levierez par d'an nijerien vrudetañ.\nE deroù 1930 e werzhas he fiano evit paeañ ar veaj da Vro-Saoz gant he mamm. Eno e teskas leviañ el London Aeroplane Club, ma tapas he breved e miz Kerzu.\nDiouzhtu e prientas un nijadenn a Vro-Saoz da Aostralia, pa oa mennet da bilat ar rekord (19,3 devezh) bet staliet gant al levierez saoz Amy Johnson e miz Mae 1930. Dre ma oa paour an div vaouez e tistrojont da Zeland-Nevez da glask dastum arc'hant, en aner avat. Distreiñ en he unan da Londrez a reas Jean, davit he breur John hag a oa un aktour brudet  ; chikan a voe etrezo, mont kuit a reas Jean, ha biken ken ne gomzjont an eil d'egile.\nPeogwir edo o klask ur sponsor e tivizas Jean Batten tremen he breved kenwerzhel. Evit paeañ ar 100 eurvezh kentelioù rekis e amprestas 500 £ digant Fred Truman, ul levier zelandneveziat eus ar Royal Air Force a oa e-sell da zimeziñ ganti. Tapet ar breved ganti ez eas kuit diouzh Truman, hep daskor e arc'hant dezhañ, hag e troas war-du Victor Hugo Dorée, ur Saoz pinvidik hag a vage ivez karantez outi ; 400 £ a amprestas-eñ digant e vamm da brenañ un nijerez De Havilland Gipsy Moth eus miz Eost 1929 marilhet G-AALG  evit e zousig.\nE miz Ebrel 1933 e tibradas Jean Batten eus Londrez war-du Aostralia. A-us Iraq e voe tapet en ur gorventenn-draezh ha rediet da bradañ en dezerzh. Antronoz e voe skoet gant ur gorventenn all a-us Baloutchistan (e Pakistan hiziv), ma rankas pradañ adarre. Goude-se e voe sac'het keflusker an nijerez, a voe foeltret pa glaskas al levierez pradañ e Karachi. Dibistig e chomas Jean Batten avat.\nDistroet da Londrez m'edo o vevañ gant he mamm eus an eil kambr lav annezet d'eben, ez eas e darempred gant an embregerezh eoulioù Castrol hag e klaskas lakaat V. H. Dorée da brenañ un nijerez all dezhi ; pa nac'has hennezh ez eas kuit Jean dioutañ da viken hag e troas war-du an nijer ha gwazer-eskemm Edward Walter.\nKen fromet e voe Charles Wakefield, a oa e penn Castrol, gant skoultrenn J. Batten ma asantas bezañ he sponsor ha ma prenas eviti ur Gipsy Moth all marilhet G-AARB. \nE miz Ebrel 1934 e klaskas J. Batten adarre nijal betek Aostralia, met ur c'hwitadenn e voe ivez : p'edo o leviañ diouzh noz kostez Roma e voe berr an trelosk ganti hag e pradas ar gwellañ ma c'hallas e-touez ur milendall a beulioù skingomz. Pennek an tamm anezhi e lakaas kempenn an De Havilland hag e nijas betek Londrez. Eno ez amprestas divaskell izel nijerez E. Walter ha daou zevezh goude, d'an 8 a viz Mae, e tibradas a-nevez he-unan o leviañ he Gipsy Moth G-AARB.\nAr wech-se e tizhas Darwin goude un nijadenn a 14 devezh, 22 eurvezh ha 30 munutenn – pilet e voe rekord Amy Johnson (19 devezh, 7 eurvezh ha 45 munutenn, war bourzh ur Gipsy Moth ivez).\nDiouzhtu e voe brudet al levierez zelandneveziat er bed a-bezh, d'an oad a 25 bloaz. En Aostralia hag e Zeland-Nevez (ma'z eas dre vor, pa ne oa ket gouest he nijerez da dreuziñ 2 200 km en un tenn) e voe lubanet outi, arc'hant a zeuas puilh dezhi dre prizioù ha prezegennoù, engroezioù a veze d'he heul bepred. Plijet-bras e voe Jean Batten gant kement-se holl, hag e pep prezegenn e trugarekae he mamm evit bezañ bet ur skor divrall dezhi.\nE Sydney e dibenn ar bloaz-se e vagas Jean Batten karantez evit un nijer aostralian anvet Beverley Shepherd. Pa c'houlennas-eñ dimeziñ ganti e torras pep darempred gant ar gwazer-eskemm E. Walter, a voe ker fuloret ma kasas dezhi ul lizher-dle a-zivout divaskell e nijerez.\nPercival Gull 6 Jean Batten\nDistreiñ da Londrez a reas al levierez e 1935 gant he Gipsy Moth — ar pezh a reas anezhi ar vaouez kentañ o leviañ eus Bro-Saoz da Aostralia ha da Aostralia da Vro-Saoz. Eno e krogas he dere da wellaat : pennadoù er c'hazetennoù, prizoù a-vil-vern digant metoù etrebroadel an nijerezh. Pedet e voe gant ar Royal Air Force – gwazed holl – da gemer perzh en ur film evit tuta nijerien. Dre ma ouezas merañ he brud hag an arc'hant deuet diwarnañ e c'hallas prenañ un nijerez nevez, ur Percival P.3 Gull 6 marilhet G-ADPR, a anvas Jean.\nD'an 11 a viz Du 1935 da 6 eur beure GMT e tibradas gant he Fercival, un eurier hag un nadoz-vor, eus Lympne (Kent) da Suamerika, ma pradas e Natal, Brazil, d'an 13 a viz Du goude un nijadenn a 2 zevezh, 13 eurvezh ha 15 munutenn. Kompren a reas e oa aet ganti rekord etrebroadel an treuz Bro-Saoz → Suamerika, ha hini an tizh dreist Meurvor Atlantel ar Su ; al levierez kentañ e voe o seveniñ an nijadenn-se.\nBrav e voe graet dezhi e Brazil, Arc'hantina hag Uruguay : profoù ha youadegoù. Kevret gant al levierez stadunanat Amelia Earhart (1898–1937) e c'hounezas an Harmon Aviatrix Trophy 1935, a yeas ganti he-unan e 1936 ha 1937.  ; ar Royal Aero Club's Britannia Trophy 1935 a voe deroet dezhi er Rouantelezh-Unanet  ; gant ar gazetenn saoz Daily Express e voe anvet da unan eus pemp Maouez ar Bloavezh.\nPa zistroas da Vro-Saoz ez eas da vevañ gant he mamm en ul lec'h kuzh. Goude bezañ bet anvet da CBE (Commander of the Most Excellent Order of the British Empire) e Palez Buckingham e tibradas adarre d'ar 5 a viz Here 1936 war-eeun war-du Zeland-Nevez; en Auckland e pradas 11 devezh ha 45 munutenn diwezhatoc'h. Ken diviet e oa avat ma c'houzañvas un diwaskadenn e-kerzh an droiad prezegennoù e oa da ober. Nullet e voe an droiad evit ma c'hellje diskuizhañ, hag e miz C'hwevrer 1937 e tistroas da Sidney davit B. Shepherd ; d'an deiz ma erruas avat e voe lazhet he danvez pried en ur gwallzarvoud nijerez. Mont a reas Jean hag e vamm Ellen da guzhat e Sydney e-pad meur a vizvezh.\nE miz Here 1937 e voe broudet Jean Batten gant he mamm da nijal an-dro. Gant he Fercival e levias betek Bro-Saoz e 5 devezh ha 18 eurvezh – ur rekord koulz evit ar baotred hag ar merc'hed – hag e teuas J. Batten da vezañ an den kentañ en Istor o kaout ar rekord UK → AU hag AU → UK, d'an oad a 28 vloaz. He nijadenn hir ziwezhañ e voe.\nGoude ar c'hlod[kemmañ | kemmañ ar vammenn]\nEllen Batten hag he merc'h a zistroas d'o buhez e Bro-Saoz, o vont d'an eil chomlec'h kuzh d'egile pa ne veze ket Jean gant un droiad prezegennoù dre Europa. E Sveden edo pa darzhas an Eil Brezel-bed d'ar 1añ a viz Gwengolo 1939. Aotre a voe roet dezhi evelato da leviañ he Fercival G-ADPR hollvrudet a-dreuz aeregor Alamagn da zistreiñ da Vro-Saoz.\nBerzet e voe da Jean Batten kemer perzh er brezel gant he Gull 6, a voe deoget gant ar Royal Air Force ; goude bezañ bleinet klañvgirri e-pad un nebeud mizvezhioù ez eas da Boole (Dorset) da labourat e-pad tri bloaz en ul labouradeg pourvezioù brezel. Adalek 1943 e veajas a-dreuz Breiz-Veur a-benn dastum arc'hant evit ar striv-brezel. E-sell e oa da zimeziñ gant un nijer en R.A.F. goude ar brezel, met lazhet e voe hennezh e-kerzh ur gefridi a-us Europa.\nGoude ar brezel, e 1946 ez eas Jeane Batten hag he mamm d'en em staliañ e Jamaika, ma chomjont betek 1953. Er bloaz-se e tistrojont da Vro-Saoz hag e vlegnjont a-dreuz Europa e-pad seizh vloaz. E 1960 e prenas an div vaouez un ti e-kichen Málaga, e Spagn. Eno e chomjont betek dibenn 1965, pa fellas dezho tremen ar goañvezh ha pelloc'h en enezeg Madeira koulz hag en inizi Kanariez hag en Afrika an Norzh. D'an 19 a viz Gouere 1966] avat e varvas Ellen e Tenerife, Kanariez, d'an oad a 89 bloaz ; 57 vloaz e oa Jean Batten. E Tenerife e chomas, an tostañ d'he mamm. E-pad tri bloaz e voe en diwaskadenn.\nE dibenn 1969, oadet 60 vloaz, e tistroas da Londrez goude bezañ bet un tamm surjianerezh heneuziañ, livet he blev e du ha gwisket ur verrvrozh hag e splujas en-dro e metoù an nijerezh. Kalz tud e krede dezho e oa marvet gwerso, ha dianav e oa he anv da vuioc'h a dud c'hoazh. E 1970 e tistroas da Zeland-Nevez hag e kemeras ur gambr en ul leti dre ur falsanv ; anavezet e voe avat, ha lid a voe graet dezhi.\nGoude distroet da Denerife ne voe ket evit chom sioul. E-pad dek vloaz e veajas dre ar bed. E 1977 e voe deroet ul leve dezhi gant Stad Zeland-Nevez, pa grede d'ar pennadurezhioù e veve en dienez.\nE 1982 e kuitaas Tenerife da vat hag e tistroas da Londrez. E miz Here ez eas da Inizi Balearez, pa felle dezhi prenañ ur ranndi e Mallorca da dremen an nemorant eus he buhez. D'an 8 a vie Du e skrivas d'he embanner, ha biken ne voe klevet diganti adal neuze.\nE-pad pemp bloaz ne ouezas den tra pe dra war he divout. E miz Gwengolo 1987 e voe gouezet ar wirionez : marvet e oa Jean Batten d'an 22 a viz du 1982, d'an oad a 73 vloaz a-c'houde bout bet dantet gant ur c'hi ha nac'het ma vije bet graet war he zro. Den ne oa bet kelaouet, ha beziet e oa bet e bez boutin bered Palma d'an 22 a viz Genver 1983.\nDelwenn da Jean Batten\nen aerborzh Auckland\n1934 : Londrez → Darwin • 14 devezh, 22 eurvezh, 30 munutenn • Rekord tizh etrebroadel.\n1935 : Aostralia → Londrez • 17 devezh, 15 eurvezh • Monedone kentañ gant ur vaouez.\n1935 : Bro-Saoz → Brazil • 8 000 km e 2 zevezh, 13 eurvezh ha 15 munutenn • Rekord etrebroadel • Rekord tizh dreist ar Meurvor Atlantel ar Su (13 eurvezh ha 15 munutenn) • Kentañ levierez o vont eus UK da Suamerika.\n1936 : Bro-Saoz → Zeland-Nevez • 22 891 km en 11 devezh ha 45 munutenn • Rekord etrebroadel\n1937 : Aostralia → Bro-Saoz • 5 devezh ha 18 eurvezh • Rekord etrebroadel\nOrdem Nacional do Cruzeiro do Sul Brazil – 1935\nRoyal Aero Club's Britannia Trophy Rouantelezh-Unanet – 1935\nOrder of the British Empire Rouantelezh-Unanet – 1936\nLégion d'Honneur Bro-C'hall – 1936\nKing George VI Coronation Medal Rouantelezh-Unanet – 1937\nMédaille d'or de la Fédération Aéronautique Internationale – 1938 (kentañ gwech evit ur vaouez))\nNew Zealand Sport Hall of Fame Zeland-Nevez – 1990 \n(en) BATTEN, Jean : Solo Flight, Jackson & O'Sullivan, Sydney, 1934 • Levraoueg Rotorua. Kavet : 24 Mezheven 2019.\nAdembannnadur : Alone in the Sky, Airlife Publishing, 1987 (ISBN 978-1-85310-023-9)\n(en) BATTEN, Jean : My Life, George G. Harrap & Co. Ltd, 1938 • En-linenn. Kavet : 24 Mezheven 2019.\n(en) MACKERSEY, Ian : Jean Batten – The Garbo of the Skies, Time Warner, 1992 (ISBN 978-0-7515-3019-3)\n(en) New Zealand History. Kavet : 24 Mezheven 2019.\n(en) The Encyclopedia of New Zealand. Kavet : 24 Mezheven 2019.\n↑ 1,0 ha1,1 (en) Find A Grave. Kavet : 24 Mezheven 2019.\n↑ (en) Golden Years of Aviation. Kavet : 24 Mezheven 2019.\n↑ (en) Harmon Trophy Explained. Kavet : 24 Mezheven 2019.\n↑ (en) The Royal Aero Club. Kavet : 24 Mezheven 2019.\n↑ (en) NZ Hall of Fame. Kavet : 24 Mezheven 2019.\nAdtapet diwar « https://br.wikipedia.org/w/index.php?title=Jean_Batten&oldid=1840294 »\nKemmoù diwezhañ degaset d'ar bajenn-mañ d'an 27 Mez 2019, da 17:43.


Owain Goch - Wikipedia\nOwain ap Gruffudd, pe Owain Goch (Owain Ruz), marvet e 1282, a oa mab henañ Gruffudd ap Llywelyn Fawr, ur priñs eus rouantelezh Gwynedd, en hanternoz Kembre, en XIIIvet kantved, ha breur da Llywelyn Olaf ha da Dafydd ap Gruffudd. Ren a reas ur pennadig en un darn eus Gwynedd e deroù ar bloavezhioù 1250.\n2 Feur-emglev Woodstock\n3 Bac'het ha dieubet\nKastell Cricieth, ma voe karc'haret Owain Goch hag e dad\nTour Londrez, an eil karc'har anavezet gant Owain. Eno e oa prizoniad war un dro gant e dad Gruffudd ap Llywelyn.\nMab henañ Gruffudd ap Llywelyn Fawr e oa, ha mab-bihan da Llywelyn Fawr. Lakaet e voe er vac'h gant e eontr Dafydd ap Llywelyn, war un dro gant e dad, e Kastell Cricieth e 1239. Daou vloaz goude e voe roet an daou brizoniad d'ar roue saoz Herri III en devoa aloubet ar vro, ha bac'het e voent e Tour Londrez. Mervel a reas e dad o klask tec'hel eus an tour e 1244. Gant se n'hallas ket Herri gwaskañ kement war ar roue Dafydd ap Llywelyn pa n'halle ket implij e vreur Gruffudd enep dezhañ. Ha setu adkrog ar brezel etre Dafydd ha Herri e 1244. Dieubiñ Owain a reas neuze, gant esper e raje brezel d'e eontr. Met chom a reas e Caer, war an harzoù. Pa varvas Dafydd e miz C'hwevrer 1246, ha mab ebet dezhañ, e voe kemeret ar gurunenn gant e vreur Llywelyn.\nSinet e voe Feur-emglev Woodstock etre Owain ha Llywelyn ha Herri III.\nBac'het ha dieubetAozañ\nKastell Dolbadarn, ma kreder e oa bac'het Owain\nGoude lamet e vreudeur diwar e hent e c'hallas Llywelyn astenn domani rouantelezh Gwynedd ken na en em lede war Gembre tost penn da benn, ha ma kemeras an anv a Briñs Kembre. Bac'het e voe Owain adarre hag er vac'h e chomas betek 1277. Skrivet e voe al linenn-mañ gant ar barzh Hywel Foel ap Griffri, diwar-benn bac'hidigezh Owain:\nGŵr ysydd yn nhŵr yn hir westai / Un den zo en tour kouviad e-pad pell.\nDaoust ma n'ouzer ket pelec'h e voe bac'het Owain e kav da istorourien zo e oa e kastell Dolbadarn e-kichen Llanberis.\nPa voe dieubet ez eas Owain da chom en e zouaroù ma varvas war-dro 1282.\nJ. Beverley Smith (1986) Llywelyn ap Gruffudd: Tywysog Cymru (Gwasg Prifysgol Cymru, Cardiff)\nAdtapet diwar « https://br.wikipedia.org/w/index.php?title=Owain_Goch&oldid=1989508 »\nKemm diwezhañ d'an 29 Ebr 2022 da 17:45\nKemmoù diwezhañ degaset d'ar bajenn-mañ d'an 29 Ebr 2022, da 17:45.


Er Vro-Vask II\nD'ar merc'her e oamp bet e Mirdi ar Peoc'h e Gernika hag e Mirdi Guggenheim e Bilbao. Un tamm diskuizh... Lestr meur ar Guggenheim hag ar pont ruz D'ar Yaou vintin e oamp harpet e Mirdi ar Skiantoù Miramon, war-bouez Donostia. Ur c'hog-dour...\nTredeidi er Vro-Vask\nDegouezhet eo an ugent skolajiad gant o ambrougerien : Padrig ha Ninnog. Hir a veaj digudenn gant an tren hag ar c'harr-boutin. Er c'harr-boutin Er mintin-mañ e oa sirius ar gaoz ha dedennus-kenañ war-un-dro. Euskareg, stad ar yezh...\nGweladenn an 3de klas e Mirdi Arzoù-kaer Kemper\nD'ar Gwener 3 a viz Ebrel eo bet kaset ar c'hlasad 3de da sellout ouzh an diskouezadeg « Gauguin – La Vision du sermon » a vez kinniget er mare-mañ e Mirdi Arzoù-kaer Kemper. Un diskouezadeg a bouez bras eo e meur a geñver : ne oa...\nUn nebeud skeudennoù eus foñs ar boutog... e koun an devezh ma oa chomet stanket hon diabarzhidi e Plogastell... Sioul ha diroll... Krogad sirius... Arabat direnkañ... Mik ! Treuz bigoudenn pe treuz siberian ?


2 054 ann. (2019)\n1 180 ann./km²\nKrouet e voe ar gumun d'an 20 a viz Gouere 1850 diwar ul lodenn eus kumun an Ardeven.\n107 gwaz eus ar gumun a gollas o buhez abalamour d'ar brezel, d.l.e. 4,46 % eus he foblañs e 1911.\n19-20 a viz Gwenholon 1930: kollet e voe dek bag ha mervel a reas 72 pesketour eus an Intel abalamour d'ar gorventenn,.\nE Sankenn an Oriant edo ar gumun; dieubet e voe an Intel d'an 12 a viz Kerzu 1944 gant ar 94vet Rannlu Troadegiezh SUAat dindan urzhioù ar Jeneral Fortier, pezh a rannas Sankenn an Oriant e div lodenn.\nMervel a reas ur gwaz e Brezel Indez-Sina ha tri gwaz e Brezel Aljeria.\nCoill Chreagáin (Iwerzhon), abaoe 1984.\nAdtapet diwar « https://br.wikipedia.org/w/index.php?title=An_Intel&oldid=1979794 »\nDernière modification le 13 Meu 2022, à 08:27


Aias Oileos - Wikipedia\nAias Oileos (Αἴας Ὀϊλῆος, Aias Oïlễos e gregach), a oa mab da Oileos, roue Lokris, hag unan eus harozed brezel Troia. A-wezhioù e vez graet Aias vihan anezhañ abalamour ma oa bihanoc'h a vent eget an haroz all Aias Telamonios, lesanvet Aias Veur pe Aias Vras.\nKassandra krog er Palladion, da c'houlenn gwarez, hag Aias ouzh he diframmañ dioutañ. Diabarzh ur gib atikat gant dremmoù ruz, gant livour Kodros, war-dro 440-430 kent J.-K., Mirdi al Louvre.\nPoseidon o lazhañ Aias Vihan.\nAias a oa unan eus ar bleustrerien o doa goulennet dimeziñ gant Elena. Pa voe skrapet honnezh gant Paris e c'houlennas ar roue Menelaos skoazell digantañ da adkemer e vaouez. Mont a reas d'e heul betek kêr Priamos.\nE-pad preizhadenn Troia e wallas Kassandra, belegez Athena, a oa o c'houlenn gwarez digant an doueez. Hervez ar vojenn eo abalamour d'an torfed-se e oa savet droug en doueez ouzh an Akeaned e-pad o distro.\nWar e hent en-dro da Lokris) e voe graet peñse gant Aias e-pad ur barrad gwallamzer kaset gant an doueez Athena. En em dennañ a reas war ur roc'h ha mallozhiñ an doueed. Kastizet e voe e vallozhioù raktal, ha lonket e voe gant ar mor. Gant Thetis e voe beziet e Mykenai.\nEvel Ac'hilleüs e kreder emañ o vevañ, goude e varv, en Enez Wenn (Leuke hiziv an deiz), e genoù an Danav.\nAzeulet e veze Aias eveltañ ivez gant Lokrisiz kêr Opous. Kavet e veze e skeudenn war o fezhioù moneiz hag en enor dezhañ e laoskent atav ul lec'h goullo en o arme.\nSofokles en doa savet ur pezh-c'hoari diwar e benn hag a zo kollet hiziv.\nApollodoros, Bibliotheke (Levraoueg) lenn enlinenn (III, 10, 8), Epitome lenn enlinenn(III, 11 ; V, 22 ha 25 ; VI, 29).\nHomeros, Ilias lenn enlinenn, Odysseia lenn enlinenn (IV, 499-511).\nCaius Julius Hyginus, Mojennoù lenn enlinenn (XCVII ; CXVI).\nPaosanias, Deskrivadenn Bro-C'hres lenn enlinenn (I, 15 ; III, 19 ; V, 11 ; V, 19 ; X, 26 ; X, 31).\nQuintus ar Smirnead, Heuliad Homeros lenn enlinenn (XII ; XIII ; XIV).\nAn distroioù lenn enlinenn .\nTrifiodoros, Kemeredigezh Troia lenn enlinenn (gw. 165 ha 647).\nVirgilius, Meurgan Eneas lenn enlinenn (I, 40-45).\nAdtapet diwar « https://br.wikipedia.org/w/index.php?title=Aias_Oileos&oldid=1945790 »


Pajenn:Koñchennoù eus Bro ar Ster Aon.djvu/97 - Wikimammenn\nPajenn:Koñchennoù eus Bro ar Ster Aon.djvu/97\nabaoe an darvoud euzus ! Ha setu ma tosta pardon Lokeored. Teir sizun c’hoaz, ha setu eur pardon bras.\n« Ya, ya, Bertele, abalamour d’ar sant nevez. An aotrou person, gouzout a rit, n’eo ket boazet d’ober koantik d’e gof. Met gant ar sarmoner a vezo, hag a zo erru bremaik, e vezo dao ober eun tammig en tu-all. Kustum eo hemañ koulskoude d’ober yun bemdez rik. Evit eur wech, ober eur pred mat n’eo ket pec’hed, neketa ? Eur wech n’eo ket atao\nAdtapet diwar « https://br.wikisource.org/w/index.php?title=Pajenn:Koñchennoù_eus_Bro_ar_Ster_Aon.djvu/97&oldid=148334 »\nKemmoù diwezhañ degaset d'ar bajenn-mañ d'an 18 Kzu 2018, da 17:12.


23ved sulieg - an-overenn-santel\nPedenn de zigor\nAotrou Doué en-des kaset ho Mab eid or salvein ha gober genom ho pugalé, sellet ged madelezh ar ré a garet èl un tad . El ma kredam ér Hrist, dakoret deom ar gwir frankiz hag ar vuhé peurbaduz.\nPennad tennet a Livr Ezékiel\nDoué a gomzas dohein :\nMab-dén, groeit em-es ahanoh ur gédour eid Ti Izrael.\nPe gleùeet ur gomz a men genoù, hwi o belzo a me ferh.\nMa laran d’an hani fall : éh oh é verùel, ha ma n’er belzo ket, ma ne laret ket dehon distroein ag an hent fall, ean, an dén fall a varùo a-ziàr é béhed, med genoh é houlenein kont ag é hoed.\nE kontrél, mar belzet an hani fall ha dilézel an hent fall, ha ma ne zistro ket anehon, ean a varùo a-ziàr é béhed, med hwi ho-po salvet ho puhé\nDigoret ho kalon doh boéh an Aotrou\nHiziù, ne cherret ket ho kalon\nmed chelaouet doh boéh an Aotrou.\nDam de youhal aveid an Aotrou,\nAveid or roh, or salvedigezh !\nDam betagzon én ur rantein grès dehon.\nGed or sonennoù groam fest dehon !\nDeit, stouiet ha daoùlinet !\nAdoram an Aotrou, or Hrouéour.\nYa ! Ean é on Doué ;\nHa ni, é bobl ambrouget drézon.\nHiziù, ha hwi a gleùo é gomzoù ?\nNe cherret ket ho kalon él én dézerh,\nLéh m’en-doé me zentet ho tadoù\nha neoah o-doé ind gwélet me obéroù kaer.\nPennad tennet a lihér Sant Paol d’ar Roméned\nMem bredér, ne véet ket é delé de hanni, nameid a-fed ar garanté a zeliér an eil d’égilé ; rag an neb a gar é nésan a zo kuit doh al lézenn.\nChetu ar péh a lar al lézenn :\nN’avoultri ket ; ne lahi ket ; ne laeri ket ; ne ranti ket testoni é gaoù ; ne hoanti ket nitra diwennet ; ha kement gourhemenn a zo a du-rall, razh émant ér gomz-man : hwi a garo ho nésan èldoh hos unan. An hani a gar é nésan ne hra droug erbet.\nNezé, razh al lézenn é ar garanté.\nEr Hrist, en-des Doué groeit ar peah étrézon hag ar bed. Lakeit en-des én or genoù Komz ar peah.\nAviél Jézus-Krist revé sant Maheu\nEn amzér-hont, Jézus a laré d’é zisipled :\n« Ma en-des ho preur péhet éneb deoh, kerh ha kelen ean étrézoh, é unan ha hwi. Mar chelaou dohoh ho-po gouniet ho preur. Med ma ne chelaou ket dohoh, kemér hoazh genoh unan pé daou eid ma vo groeit an traoù diàr gomz daou pé tri test.\nHa ma ne chelaou ket dohté, laret d’an Iliz.\nMed ma chelaou ket doh an Iliz, sellet ean èl ur paian hag ur publikan.\nE gwirioné, m’el lar deoh, oll ar péh a arieet àr an douar a vo ariet én néañv hag oll ar péh a ziarieet àr an douar a vo diariet én néañv.\nM’el lar deoh hoah, mar da daou ahanoh hag en em gleùed àr an douar, ne vern petra a houlenneint, ind en-do ean ged me Zad a zo én néañv.\nRag él léh m’en-des daou pé tri tolpet é me hanù, éno é ven én o hreiz. »\nPedenn àr ar provoù\nAotrou Doué a ra deom ar hrès d’ho servijein ged reizhted ha de hlask ar peah, groeit ma vo ar prov-man ur meleudi deoh hag, én ur gemér perh én overenn santél, ma vo kriùoh étrézom liammoù on unanded\nPedenn goudé ar gomunion\nMaget mad ha kriùeit ho-pes ho pugalé, Aotrou Doué, ged ho komz hag ho para ; reit deom tennein a vad ag an donezonoù-sé hag é vam lodeg berped de vuhé ho Mab karet.


Le Prince que voilà - Wikipedia\nLe Prince que voilà (Ar Priñs a zo amañ e galleg) zo ur romant gant Robert Merle e 1982, anezhañ pevare romant heuliad istorel Robert Merle, Fortune de France. Ennañ eo kontet buhez Pierre de Siorac adalek 1572 betek 1588.\nGoude daou vloaz tremenet e Mespech e timez Pierre de Siorac gant Angelina de Montcalm, a-raok mont en dro e Pariz evit labourat evit ar Roue Herri III, o tremen eus stad medisiner ar Roue betek bezañ spier Herri III. E-pad e droioù-kaer e kemer perzh Pierre da wared Boulogne, en em gavout a ra gant dugez Montpensier a-raok mont e Bro-Saoz e-lec'h ma wel ar Rouanez Elesbed Iañ. Kregiñ a ra brezel ar C'hevread santel dirak kudennoù susit Kurun Bro-C'hall, gant dug Guise e penn ar C'hevread santel. Mont kuit a ra ar Roue betek Blois e-lec'h ma vez galvet ar Stadoù Hollek. Echuiñ a ra ar romant gant drouklazhañ dug Guise.\nAdtapet diwar « https://br.wikipedia.org/w/index.php?title=Le_Prince_que_voilà&oldid=1808396 »\nRomantoù Robert Merle\nKemmoù diwezhañ degaset d'ar bajenn-mañ d'an 13 Her 2018, da 19:55.


Buhez ar Zent. pages 898, 899, 900. Encyclopédie Marikavel.\npages 898, 899, 900\nEizvet devez warn-ugent a viz Kerdu\nNebeut goude m'oa ganet Jezuz en Bethleem, Doue, dre eur stereden vurzudus, a roas da anaout ar c'helou da dri roue eus ar zav-heol. Au tri roue a zentas war an tol hag a 'n em lakas raktal en hent; eur stereden a gerze en o rôk hag a ziskoueze d'eze an hent a dleent kemer. A-vec'h m'oant digouezet en Jeruzalem, ar stereden a yeas da guz. An tri roue a c'houlennas pelec'h oa ganet roue ar Judevien : «Gwelet hon deus, emeze, e stereden, ha deut omp d'hen adori.» Pa glevas ar c'helou-ze, ar roue Hërodez en devoe aon da goll e rouantelez ha da vezan diskaret; pedi a reas an holl dud desket eus kêr da zont d'e gaout, ha digante e c'houlennas pelec'h e tlee genel ar C'hrist : «En Bethleem, emeze. Setu aman ar pez en deus skrivet ar profed : «Ha te, Bethleem, n'out ket an disteran eus kêriou Juda, rak ac'hanout e savo an Hini a dle gouarn ma fobl». Herodez a reas neuze, dre guz, gervel an tri roue, ha goude bezan goulennet digante ar mare m'oa en em ziskouezet d'eze ar stereden, e lavaras : «Et da Vethleem, klasket mat ar bugel, ha p'ho pezo e gavet, deut da zigas kelou d'in, mac'h in ive d'hen adori.»\nAn tri roue a skoas warzu Bethleem. Ar stereden a 'n em ziskouezas adarre hag a gerzas en o rôk betek m'oant digouezet el lec'h ma oa ar C'hrouadur-Doue. Kaout a rejont er c'hraou ar Werc'hez gant he mab; en em dôl a rejont d'an daoulin evit e adori ha kinnig d'ezan profou kaer : aour, ezans ha mir. Goude-ze, Doue a roas urz d'eze da zistrei d'o bro dre eun hent-all.\nHerodez a oa eun den kri ha digalon. Arôk neuze, en devoa lazet pe laket lazan e wreg, an daou grouadur en devoa bet diouti, hag e wellan mignoned. Pa welas ne zizroe ket tri roue ar zav-heol, ec'h eas droug ennan hag e roas urz d'e zoudarded da lazan holl vugale Vethleem ha tro-war-dro, betek an oad a zaou vla. Kredi rê d'ezan e c'hallje evelse lemel e vue digant ar mabig Jezuz.\nMes eun êl a deuas da gât Jozef, hag a lavaras d'ezan epad e gousk : «Savet, kemeret ar bugel hag e vamm; tec'het d'an Ejipt, ha chomet eno ken ma lavarin d'ec'h.» Jozef a zentas war an tol, ha gant ar Werc'hez hag ar c'hrouadur ec'h eas d'an Ejipt.\n«Perak, e lavare unan, e lemet-hu diganin an hini am eus laket er bed ? Nag a evez n'am eus ket tôlet epad ma tougen an hini a lazet gant kement a grizder !» Eun all a youc'he : «Grêt d'in mervel gant ma c'hrouadur; mar zo torfed, me eo am eus hen grêt !» Houman a lavaro on eur grial-forz : «Ne glasket nemet unan hag e lazet eun niver bras, ha kaer ho pezo, n'hen c'havfet ket !» Hounnez a lavare : «Deut, Salver ar bed, c'houi n'hoc'h eus aon rak den, en em ziskouezet d'ar zoudarded evit ma chorno hon bugaligou ganirnp.»\nAr zoudarded ne rênt van evit o c'hlevet; diframman a rênt o bugale eus o daouarn ha, hep true ebet, e lazent aneze.\nAr vugale-ze laket d'ar maro dre urz Herodez a zo enoret evel merzerien, rak lazet int bet abalamour da Jezuz hag en e lec'h, ha petra bennak ne oant ket evit komz, bet o doa eur c'horf hag a c'halle gouzanv ha mervel evit Jezuz-Krist.\nAr roue Herodez ne zaleas ket da vezan kastizet. Mervel a reas gant poaniou ken kri ma kave d'ezan e oa an tan en e greiz. Lod eus e gorf a oa debret gant ar prenved, ha kement a flêr a oa gant e alan ma oa rukunus testât outan.\nI. - Es eo c'houezan an tân-gwall, diêsoc'h e vougan; es eo lakat droug da vont en eun den, diêsoc'h tennan anezan. Diwallet eta diouz ar vuhanegez. Dre ho skiant-prenan e ouzoc'h pegement a zroug e ra.\nHerodez, o welet ne deue ket an tri roue da zigas kelou d'ezan eus ar pez o devoa gwelet en Bethleem, a yeas kement a gounnar ennan ma roas urz da lazan holl vugaligou ar gêr-ze. Dinam oant koulskoude; n'eus forz; c'hoant en devoa d'en em venji.\nDaoust hag ar vuhanegez n'he deus ket douget ac'hanoc'h d'ober gwaperez ha fallagriez ?\nII. - Na pebez tristidigez a oe en Bethleem, pa deuas di ar vourrevien; diframman 'rênt ar vugale eus adre daouarn o mammou hag e lazent aneze dirake. Gwir eo, ar verzerien vihan-ze o deus gonezet ar baradoz, mes nag a familhou a zo bet laket en kanvou dre vuhanegez eun den hepken !\nNag a zarvoudu spontus a zigouez en eun hunvre, pac'h a droug en dud !\nHerodez a glaske Jezuz, mes ne gavas ket anezan; tec'het oa d'an Ejipt. An den en kounnar a glask ive e blijadur, mes en e lec'h ne gav nemet tristidigez.\nIII. - Dal ma ve tremenet ar barr, e krog ar morc'hed er galon; mezek e teuer da vezan; keun a zav, keun war-lerc'h; ma karfed furât goude, ar c'heun, da vihanan, a dalvezfe d'eun dra bennak.


Pajenn:Marigo - Abrege eus an Aviel.djvu/124 - Wikimammenn\nPajenn:Marigo - Abrege eus an Aviel.djvu/124\nAr eil Sul\n2 P. Un dânvad mad a cheleo mouez e Bastor, dont a ra davetàn querquent ha ma er galf, en em blijout a ra en e guichen, hac en heulia a ra e peb lec’h.\nConsider, va ene, dre ar mercou-ze ha te a so un danvad mad ha fidel da Jesus-Christ. En em blijout a res-de en e gompaignunez ? Ha joa a c’heus-de o songeal ennàn, oc’h en em antrenteni gantàn en oræson ?\nChelaou a res-de e vouez pa barlant ouzoud interieuramant, ha pa zeu d’as quervel dre ar Bredicatoret ha dre ar re o deus ar garg ac’hanoud ?\nHeulia a res-de Jesus-Christ ? Heulia a res-de ar reglennou santel en deus roet did en e Aviel ?\nNa heulias-de quet reglennou ha quisou fall ar bed ?\nO va Salver, va oll sclerigen ha va oll souten, va oll esperans ha va oll gonsolation, ne doùn en assurans nemet etre ho tivrec’h. Mar pellaàn diouzoc’h, emaoùn en danger da veza devoret, evel un dânvad pelleet diouz e Bastor.\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/124&oldid=94515 »\nKemmoù diwezhañ degaset d'ar bajenn-mañ d'an 1 Du 2016, da 16:08.


Gant Goulc'han Kervella, c'hoariva ha plijadur e brezhoneg\nPublié le 6/01/18 19:56 -- mis à jour le 00/00/00 00:00\nLabouret o deus mat, ar re vihan ! Abaoe miz Gwengolo emaint o pleustriñ bep sizhun evit gallout kinnig e Taol Kurun disoc'h o labour.\nA-drugarez d'ar Rannvro int bet sikouret evit degemer leurennerien a vicher gant stajoù aozet e vakansoù an Hollsent ha d'an 3 a viz Genver. Aergelc'h labour hag aergelc'h dudi, evit leurenniañ Avaloù Vleago a vo c'hoariet d'ar meurzh 30/01 e sal an Treou just a-raok liseidi Diwan karaez, a ginnigo Ma lapin bihan.\nPeadra da c'hoarzhin, da gaout plijadur e brezhoneg, ha da gavout ur plas evit ar yezh en diavaez eus ar skol !\nStaj C'hoariva Forom - Teatr ar re wasket par C'Hoariva le 29/05/2015